Andalusia tawar diskaun umrah sehingga RM300 di Matta Fair
Oleh AZMI NORDIN

18 Mac 2023, 4:10 pm
KUALA LUMPUR – Syarikat pengendali umrah dan haji, Andalusia Travel & Tours Sdn. Bhd. (Andalusia) menawarkan diskaun sehingga RM300 buat tempahan Pakej Umrah Andalusia sepanjang Matta Fair 2023 di Pusat Pameran dan Perdagangan Antarabangsa Malaysia (MITEC) berakhir esok.
Malah, sebanyak 300 kerusi penerbangan menunaikan umrah pada Ramadan tahun ini juga masih dibuka berserta dengan pelbagai tawaran istimewa buat mereka yang mengikutinya.
Pengerusi Eksekutif Andalusia, Datuk Md. Daud Che Ngah berkata, tawaran menarik akan diberikan khusus buat orang ramai yang membuat tempahan di Matta Fair 2023.
“Tahun ini, pihak kami menerbangkan seramai 48,000 jemaah ke Tanah Suci bagi menunaikan umrah dan menyasarkan 60,000 orang sehingga penghung tahun ini.
“Lebih menarik, pihak kami mempunyai baki 300 kerusi bagi umrah pada bulan Ramadan tahun ini yang akan disertai Ustazah Farhatul Fairuzah,” katanya selepas merasmikan brosur dan pakej umrah Andalusia di MITEC hari ini.
Farhatul merupakan juara Tilawah Al Quran peringkat antarabangsa tahun 2019.

Menurut Md. Daud, berbekalkan pendaftaran dan deposit RM50 di Andalusia, secara tidak langsung orang ramai layak menyertai cabutan bertuah yang menawarkan hadiah menarik.
“Orang ramai juga berpeluang memenangi hadiah cabutan bertuah penerbangan ke Turki, umrah dan mengembara ke serata dunia.,” ujarnya.
Sementara itu, Pengarah dan Penasihat Undang-Undang Andalusia, Ida Riswana Idris berkata, pihaknya memberi jaminan kepada orang ramai untuk mengerjakan ibadah di Tanah Suci dengan tenang dan sempurna.
“Kepada bakal jemaah umrah atau haji, mereka tidak perlu khuatir dengan pakej yang ditawarkan Andalusia kerana kami sudah menandatangi perjanjian tempat penginapan dan penerbangan dengan syarikat terlibat.
“Disebabkan itu, kami bukan sahaja menerima permintaan daripada orang baharu, malah mereka yang pernah berurusan dengan kami kerana percaya dengan pengurusan yang diberikan,” katanya.
Jelas Ida, Andalusia akan terus menjadi salah satu pilihan terbaik dalam kalangan syarikat yang menerbangkan jemaah umrah dan haji di Malaysia.
Katanya, pihaknya akan memberi jaminan keselesaan kepada jemaah dari Malaysia dan mereka hanya perlu memfokuskan mengenai ibadah.
“Disebabkan pencapaian memberangsangkan ini, kami menyasarkan akan membawa 60,000 jemaah ke Tanah Suci bagi menunaikan umrah dan haji pada tahun ini.
“Harapan kami untuk menerbangkan sehingga 80,000 jemaah umrah dan haji di Malaysia pada 2024/2025,” katanya.-KOSMO! ONLINE.


Ku Li kekal Ketua UMNO Bahagian Gua Musang
Oleh AIMUNI TUAN LAH

18 Mac 2023, 3:57 pm
GUA MUSANG – Tengku Razaleigh Hamzah berjaya mengekalkan jawatan Ketua UMNO Bahagian yang disandangnya sejak lebih enam dekad meskipun tewas pada Pilihan Raya Umum Ke-15 (PRU15) yang lalu.
Kemenangan itu mengukuhkan status Tengku Razaleigh atau lebih dikenali sebagai Ku Li sebagai Ketua UMNO bahagian paling lama berkhidmat di negara ini.
Ku Li mempertahankan jawatan Ketua UMNO Bahagian Gua Musang dengan undian sebanyak 453 undi pada pemilihan bahagian itu hari ini.
Beliau mengalahkan dua pencabarnya, Che Mohd. Izani Che Musa dengan 46 undi dan Datuk Saari Lembut yang hanya memperoleh lima undian.
Berdasarkan rekod, Ku Li dilantik menjadi Ketua UMNO Bahagian Ulu Kelantan pada tahun 1962 ketika beliau berusia 25 tahun.
Pada pemilihan kali ini, Ku Li dicabar Datuk Saari dan Che Mohd. Izani sekali gus menerima cabaran buat kali kedua sejak memimpin bahagian tersebut selama 64 tahun.

Beliau kali pertama dicabar untuk mempertahankan jawatan itu semasa pemilihan UMNO Bahagian Gua Musang pada 2013 oleh bekas Ketua Pemuda UMNO, Datuk Bazlan Baharuddin. – KOSMO! ONLINE


[VIDEO] Penyu lipas kembali ke pantai P. Pinang
Oleh SAFINA RAMLI

18 Mac 2023, 2:29 pm
TELUK BAHANG – Sebanyak 110 ekor anak penyu lipas berjaya dialihkan ke Pusat Konservasi Penyu Pantai Kerachut di sini selepas dijumpai di sekitar kawasan pantai berhampiran Hotel Angsana Rabu lalu.
Menurut kenyataan Jabatan Perikanan Pulau Pinang, spesis penyu lipas itu kembali ke Pulau Pinang selepas kali terakhir dijumpai bertelur di kawasan pantai negeri ini empat tahun lalu.
“Pada 15 Mac lalu, Jabatan Perikanan Pulau Pinang telah menerima satu laporan daripada orang awam yang menjumpai anak-anak penyu lipas menetas di pantai sekitar Hotel Angsana, Teluk Bahang.
“Pasukan Cawangan Konservasi dan Perlindungan Sumber telah ke tempat kejadian dan mendapati terdapat 110 ekor anak penyu lipas telah menetas,” katanya dalam kenyataan di sini hari ini.
Kenyataan itu memaklumkan, anak-anak penyu lipas berkenaan telah dibawa ke Pusat Konservasi Penyu Pantai Kerachut untuk tujuan pemuliharaan dan penjagaan lanjut sebelum dilepaskan ke laut.
“Jabatan Perikanan Pulau Pinang mengucapkan setinggi-tinggi penghargaan kepada orang awam yang melaporkan keberadaan penyu di pantai sekitar Pulau Pinang.

“Semoga dengan usaha dan kerjasama yang baik, spesies penyu yang semakin pupus ini dapat dipulihara demi menjamin kelestarian populasinya,” tambahnya. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Projek ECRL capai 10 juta jam bekerja tanpa kemalangan
Oleh MOHD AZLI ADLAN

18 Mac 2023, 2:46 pm
DUNGUN – Projek Laluan Rel Pantai Timur (ECRL) yang kini dalam fasa pembinaan rel sepanjang 665 kilometer berjaya mencapai 10 juta jam bekerja tanpa kemalangan (LTI).
Ketua Pegawai Eksekutif MRL, Datuk Seri Darwis Abdul Razak berkata, pencapaian itu berjaya direkodkan pada akhir bulan Februari lalu.
“Pencapaian 10 juta jam LTI ini sejajar dengan usaha kita yang mengutamakan keselamatan dan kesihatan tenaga kerja projek ECRL.
“Projek ini memiliki 17,000 tenaga kerja merangkumi kakitangan MRL, kontraktor (China Communications Construction – ECRL Sdn. Bhd.) dan sub-kontraktor,” katanya ketika Kempen Keselamatan dan Kesihatan ECRL di seksyen 4 projek tersebut di sini hari ini.
Darwis berkata, pencapaian 10 juta jam LTI itu turut disumbang oleh komitmen MRL mewujudkan tiga pusat latihan keselamatan dalaman di Kemaman serta Maran dan Bentong, Pahang.
Jelas beliau, pusat latihan keselamatan tersebut dilengkapi dengan teknologi realiti maya (VR) yang membolehkan simulasi hampir 100 situasi berpotensi berbahaya di tapak pembinaan dilaksanakan dengan lebih praktikal dan menjimatkan masa.

“Antara simulasi yang boleh dilakukan menggunakan teknologi VR ialah pemindahan dari terowong, kejutan elektrik, ujian asas topi keledar keselamatan dan penolakan penahan dinding.
“Setakat ini, lebih 1,000 kakitangan (ECRL) telah terlibat dalam simulasi dan latihan ketangkasan reaktif di pusat latihan keselamatan berkenaan,” katanya. – KOSMO! ONLINE


Hanya 20 aduan diterima persidangan sayap UMNO
Oleh MUHAMMAD ZIKRI

18 Mac 2023, 2:14 pm
PONTIAN – UMNO berharap Persidangan Perwakilan, Bahagian UMNO yang diadakan pada pagi tadi berjalan dengan lancar tanpa sebarang perkara tidak diingini berlaku.
Setiausaha Agung UMNO, Datuk Seri Ahmad Maslan berkata, mengambil kira perjalanan persidangan sayap-sayap UMNO pada minggu lalu, hanya lebih 20 laporan sahaja diterima oleh Jawatankuasa Pemilihan UMNO (JPU)
Katanya, ini adalah sebagai petanda demokrasi di dalam UMNO bertambah subur dengan semua ahli-ahli sama membuat keputusan bagi memilih barisan kepimpinan bagi tempoh 2023-2026
Menurut beliau, dengan penawaran tujuh jawatan bagi jawatan Naib Presiden dan 95 calon bagi Majlis Kerja Tertinggi (MKT) UMNO menunjukkan UMNO tidak ketandusan pemimpin pelapis.
“Pada pagi ini 189 Bahagian UMNO di seluruh negara sedang melaksanakan proses pengundian bagi semua jawatan samada di Pusat atau Bahagian yang akan diketahui pada kira-kira pukul 10 malam ini,” katanya ketika ditemui selepas proses pengundian bagi UMNO Bahagian Pontian di Dewan Jubli Intan Sultan Ibrahim di sini.
Seramai 690 orang perwakilan dari 117 Cawangan dalam UMNO Bahagian Pontian hadir pada persidangan perwakilan pada pagi tadi.

Beliau yang juga Ahli Parlimen Pontian bertanding bagi merebut jawatan Ketua UMNO Bahagian yang kini disandang oleh Datuk Ir. Hasni Mohammad.
Tambah Ahmad, dalam apa juga pertandingan akan melibatkan yang menang dan kalah, namun berharap semua dapat menerimanya dengan hati terbuka kerana proses pemilihan telah dilakukan.
“Yang menang tidak menang semua, begitu juga dengan kalah juga tidak akan dipingirkan dan boleh diberikan ruang bagi terus untuk berbakti pada ruang lingkup yang lain,” ujarnya lagi .
Mengenai penawaran sebagai Ketua UMNO Bahagian Pontian pada kali ini, Ahmad menyifatkan ianya sebagai pertandingan yang sihat dan berharap diberikan peluang oleh perwakilan.
Katanya, dengan pengalaman selama 15 tahun sebagai Timbalan Ketua UMNO Bahagian sejak 2008 boleh membantu dirinya untuk memimpin UMNO Bahagian bagi sesi 2023-2026 nanti.-KOSMO! ONLINE.


Kuching dilanda banjir kilat
Oleh CHERINE JON

18 Mac 2023, 2:37 pm
KUCHING – Hospital Umum Sarawak (HUS) adalah antara tempat yang dilanda banjir kilat ekoran hujan lebat sejak malam tadi.
Tinjauan mendapati air bukan sahaja membanjiri kawasan tempat letak kereta tetapi turut memasuki bahagian dalam bangunan hospital.
Keadaan itu sekali gus menjejaskan operasi di hospital berkenaan, selain menyukarkan orang ramai untuk mendapatkan rawatan dan sebagainya.
Selain itu, beberapa kawasan perumahan, kampung termasuk jalan raya di sekitar bandar raya ini turut dinaiki air.
Ia menyebabkan laluan di sekitar Kuching sukar dilalui dan menyebabkan kesesakan lalu lintas, dengan beberapa kenderaan turut kelihatan ditenggelami air.
Sementara, Jabatan Meteorologi menjangkakan ribut petir, hujan lebat dan angin kencang melanda beberapa bahagian di Sarawak pada hari ini.

Antara kawasan terlibat ialah Kuching, Serian, Samarahan dan Miri. -KOSMO! ONLINE.


Projek LCS dijamin siap tahun depan
Oleh ROSMIZAN RESDI

18 Mac 2023, 4:02 pm
KOTA BHARU – Kerajaan akan memastikan proses pembinaan kapal tempur pesisir (LCS) dapat disiapkan pada tahun depan mengikut jadual yang ditetapkan.
Timbalan Menteri Pertahanan, Adly Zahari berkata, proses pembinaan LCS dijadualkan dengan baik memandangkan ia merupakan aset pertahanan negara pada masa depan.
“Kementerian Pertahanan akan meneruskan LCS dan sekiranya ada isu-isu yang berbangkit, pihak berwajib harus mengambil tanggungjawab masing-masing.
“Kita cuba untuk menyiapkan projek ini seperti yang dijangka iaitu pada tahun depan sebelum ia melalui proses penilaian seperti pengurusan tegasan haba dan beberapa aspek lain dalam tempoh dua tahun,” katanya ketika ditemui pemberita selepas Jelajah Program Peduli Veteran Angkatan Tentera Malaysia (ATM) di Kampung Pulau Panjang di sini hari ini.
Isu projek LCS yang lewat disiapkan pernah dijadikan teguran Jawatankuasa Kira-Kira Wang Negara (PAC).
PAC menyaran enam syor tindakan untuk dilaksanakan kerajaan selepas mendedahkan tiada satu projek LCS disiapkan meskipun kerajaan sudah membayar RM6.083 bilion secara kontrak rundingan terus.

Aset itu dirancang bersama Kementerian Pertahanan, ATM, Lembaga Tabung Angkatan Tentera (LTAT) dan Boustead Naval Shipyard Sdn. Bhd.
Media sebelum ini melaporkan, perolehan kumpulan pertama LCS dikurangkan daripada enam kepada lima buah selepas proses permohonan semula dilakukan.
Panglima Tentera Laut, Laksamana Datuk Abdul Rahman Ayub berkata, keputusan itu dibuat ketika kerajaan memutuskan untuk meneruskan projek pembinaan LCS. – KOSMO! ONLINE


Kami dah berbaik, tak kisah duduk semeja – Fyna Jebat
Oleh HANISAH SELAMAT

18 Mac 2023, 11:48 am
BANGI – Ibaratnya tiada lagi sengketa tarik rambut, bahkan penyanyi Fyna Jebat mengakui hubungan baiknya bersama madu, Datin Zalina Zaini kini berada pada tahap harmoni.
Isteri kedua bekas jurulatih bola sepak terkenal, Datuk Zainal Abidin itu mendakwa mereka tiada masalah untuk duduk semeja, namun buat masa belum berpeluang untuk melalukan aktiviti bersama lantaran kesibukan jadual kerjaya.
“Saya tidak kisah jika hendak duduk semeja atau makan bersama-sama (dengan madu) tetapi kekangan kerja serta sekarang saya terikat dengan tuntutan jadual yang padat.
“Cuma di pihak dia, saya tidak berani untuk memberi sebarang komen. Bagi saya cukuplah terus doakan kami,” katanya.
Belajar daripada kesilapan, Fyna juga akan lebih berhati-hati dalam mengeluarkan kenyataan mahu pun membuat perkongsian dalam media sosial bagi menjaga kerukunan hubungan dengan madunya.
Katanya, mereka sudah berdamai selepas masing-masing menarik balik laporan polis berhubung kes pergaduhan di sebuah restoran yang tukar pada Januari lalu.

“Alhamdulillah, apa yang boleh saya katakan kami telah berbaik. Selepas ini orang ramai tidak akan nampak lagi insiden seperti tempoh hari.
“Saya pun selepas ini akan lebih beringat dalam sebarang tindakan dan percakapan, kiranya banyak kena belajar lagi.
“Terima kasih, saya tahu ramai yang mahu tengok kami bahagia. Jadi teruskanlah doakan kami,” katanya kepada Kosmo! Online.
Fyna yang juga adik kepada penyanyi Ayda Jebat itu ditemui pada majlis pelancaran produk AEDOS Serum keluaran Elegant Cosmetics di sebuah hotel di Bangi, malam tadi.
Pada masa sama pemilik nama sebenar Nur Syafinaz Jebat itu turut mendedahkan suami banyak memainkan peranan penting ke arah kesejahteraan keluarga.
Dari segi tanggungjawab sememangnya Zainal berlaku adil selain kerap menitipkan nasihat dalam menjaga kerukunan rumah tangga mereka.
“Pendapat dia tiada apa, tapi dia banyak bagi nasihat apa yang boleh, apa yang tak patut. You (awak) kena macam ni. Saya pun okey saja. Dia pun adil,” ulasnya lagi.
Ditanya pula mengenai tindakan bergurau mengikut ‘trend’ filter dalam telefon bimbit yang melabelkannya sebagai ‘penyondol’ pada dahi, adik kepada Ayda Jebat itu menegaskan itu sekadar permainan.
“Itu cuma permainan filter saja, tiada apa-apa yang serius. Saya cuma main filter itu dengan kawan secara spontan.
“Kalau orang nak komen dan bercakap mengenainya terpulanglah. Saya pun jenis tak tengok komen,” ulasnya lagi yang turut ditemani suami hadir ke majlis makan malam syarikat itu.
Terdahulu, kecoh di laman maya apabila Zalina berang yang didakwa berikutan sindiran Fyna dalam sebuah program realiti sehingga mencetuskan insiden tarik rambut di sebuah restoran di Shah Alam sekitar awal tahun ini.
Bagaimanapun, kemelut berkenaan akhirnya terlerai apabila laporan polis yang dibuat telah ditarik balik selepas kedua-duanya mengambil keputusan enggan memanjangkan isu.
Sebelum itu, Fyna membuat pengakuan telah berkahwin dengan Zainal selepas beberapa minggu gosip membabitkan pernikahan itu hangat diperkatakan ramai. – KOSMO! ONLINE


Kehadiran Tajuddin di pemilihan UMNO Pasir Salak cetus kekecohan
Oleh ASLIZA MUSA

18 Mac 2023, 2:00 pm
PASIR SALAK – Kehadiran bekas Ketua UMNO Bahagian Pasir Salak, Datuk Seri Tajuddin Abdul Rahman pada pemilihan UMNO bahagian itu hari ini mengundang sedikit kekecohan.
Difahamkan, kekecohan berpunca selepas bekas Ahli Parlimen Pasir Salak itu tidak dibenarkan masuk ke Dewan Besar Bandar Baru Felcra Seberang Perak.
Tajuddin yang hadir sekitar pukul 9.50 pagi itu dikatakan dihalang di pintu pagar utama oleh petugas keselamatan atas faktor keahliannya sebagai ahli UMNO telah digantung.
Beliau kemudiannya akur dan memilih untuk menunggu di dalam kereta di luar kawasan dewan seperti dimaklumkan petugas.
Pada pemilihan Ketua UMNO Bahagian Pasir Salak hari ini, anak sulung Tajuddin, Dr. Faizal bertanding menentang bekas pemangku Ketua UMNO Bahagian Pasir Salak, Khairul Azwan Harun.
Sebelum ini, anak perempuan Tajuddin, Datin Sri Rahayu dipilih sebagai Ketua Wanita UMNO Bahagian Pasir Salak yang baharu selepas menewaskan penyandangnya, Datuk Dr. Wan Norashikin Wan Noordin.

Menerusi laporan media Oktober tahun lalu, Tajuddin yang merupakan bekas Ahli Parlimen Pasir Salak sepanjang tiga penggal sejak 2008, digantung keahlian selama dua penggal atau enam tahun.
Tajuddin bagaimanapun mengemukakan rayuan namun rayuannya daripada digantung keahlian dalam UMNO ditolak.
Pada Jun lalu, Tajuddin dipecat daripada Majlis Kerja Tertinggi (MKT) UMNO kerana sikap pemimpin itu yang didapati mengkritik parti menerusi kenyataan, ucapan dan ceramah dalam mesyuarat tertutup yang dihadirinya. – KOSMO! ONLINE.


Jom Ziarah bukan isu besar, diapikan pihak tidak bertanggungjawab
Oleh ABDUL RASHID ABDUL RAHMAN

18 Mac 2023, 2:03 pm
BENTONG – Pelaksanaan program Jom Ziarah yang melibatkan lawatan ke rumah-rumah ibadat pelbagai kaum bukan isu besar bagi negara yang berbilang kaum dan agama.
Ahli Parlimen Bentong, Young Syefura Othman berkata, perkara utama dalam isu itu adalah melibatkan segelintir pihak tidak bertanggungjawab yang menjadi batu api mencetuskan suasana tidak harmoni antara kaum.
“Saya rasa sebelum ini tak pernah jadi isu ini, kalau kita buat program kita pun rasa ia sebagai pengenalan bagi kita tahu keadaannya rupa rumah ibadat untuk memahami, berkenalan satu sama lain bukan satu isu yang besar.
“Tetapi perlu ada batas dan adab sebab kita kalau pergi ke luar negara pun kita masuk juga rumah ibadat lain untuk lihat budaya dan agama mereka,” katanya pada Program Gerak Rahmah 2023 dan Jom Ronda peringkat Pahang di sini semalam.
Baru-baru ini Kosmo! melaporkan mengenai Projek Artikel 11 Jom Ziarah yang diusahakan Impact Malaysia, pertubuhan di bawah Kementerian Belia dan Sukan (KBS) yang mengundang reaksi negatif dalam kalangan masyarakat.
Program itu didakwa seolah-olah mengajak golongan Muslim untuk menziarahi gereja.

Bagaimanapun Menteri Belia dan Sukan Hannah Yeoh menegaskan program tersebut tidak melibatkan belia beragama Islam.
Menurut Young Syefura, rakyat Malaysia hidup dalam keadaan harmoni dan telah lama menyambut pelbagai perayaan bersama sama.
Katanya, isu itu hanya sengaja dibangkitkan oleh pihak tidak bertanggungjawab yang mencari peluang memecahbelahkan keharmonian pelbagai kaum.
“Saya harap kita sebagai rakyat Malaysia jangan mudah terpengaruh, yang penting adalah kita saling sayang menyangi hormat menghormati antara satu sama lain,”ujarnya. -KOSMO! ONLINE.


Arsenal perit ditunjuk jalan keluar pada Liga Europa
Oleh KOSMO!

18 Mac 2023, 11:44 am
LONDON – Kapten Arsenal, Martin Odegaard menggesa rakan-rakan sepasukannya agar bangkit lebih hebat memburu kejuaraan Liga Perdana Inggeris (EPL) selepas tersingkir daripada saingan Liga Europa musim ini.
The Gunners gagal melangkah ke peringkat suku akhir selepas tewas 3-5 kepada jaguh Portugal, Sporting Lisbon menerusi penentuan sepakan penalti setelah terikat 3-3 secara agregat.
Arsenal sebelum ini diikat Sporting 2-2 di Lisbon, sekali lagi seri 1-1 dengan lawan tersebut dalam aksi timbal balik di Stadium Emirates awal pagi semalam.
Hasrat skuad bimbingan Mikel Arteta itu untuk mara ke suku akhir Liga Europa tidak kesampaian selepas Gabriel Martinelli gagal menyudahkan penentuan sepakan penaltinya dalam aksi tersebut.
“Secara keseluruhan kami bermain dengan baik tetapi kami masih gagal berada pada tahap yang sebenarnya. Ini satu perlawanan yang sukar kerana Sporting juga pasukan yang hebat.
“Ia mengecewakan apabila anda tersingkir sebegini (penentuan sepakan penalti). Saya harap kami dapat menjadikan pengajaran ini untuk meneruskan kerja hebat yang kami lakukan sepanjang musim ini.

“Apabila kami menang semua orang gembira. Sekarang apabila tewas, kami perlu bersama-sama menaikkan semula motivasi dan terus memberikan fokus kepada aksi liga (EPL),” kata Odegaard.
Penyingkiran daripada kancah Liga Europa menyaksikan Arsenal kini boleh memberikan fokus sepenuhnya kepada kejuaraan EPL apabila mendahului carta liga dengan kelebihan lima mata. – AGENSI


Program Jom Ziarah Gereja sah batal
Oleh ISKANDAR SHAH MOHAMED

18 Mac 2023, 2:07 pm
KLANG – Program Jom Ziarah Gereja di Gereja The Church of Our Lady of Lourdes di sini, hari ini sah dibatalkan susulan  penetapan dan arahan Kementerian Belia dan Sukan (KBS).
Tinjauan Kosmo! mendapati kawasan gereja itu lengang tanpa sebarang kehadiran peserta program terutama belia beragama Islam selain wakil daripada Jabatan Perpaduan Negara dan Integrasi Nasional (JPNIN) Selangor turut menjalankan pemantauan di gereja tersebut.
Ketua Pegawai Eksekutif Impact Malaysia, Ahmed Faris Amir berkata, agensi di bawah KBS itu akur sepenuhnya dengan arahan Menteri Belia dan Sukan, Hannah Yeoh.
“Program itu sah dibatalkan susulan penggulungan Menteri di Parlimen, baru-baru ini.
“Tiada sesiapa menghadirinya termasuk belia Islam dan penganjuran program seumpama ini diserahkan kepada Kementerian Perpaduan Negara,” katanya ketika dihubungi hari ini.
Kosmo! semalam melaporkan penganjuran program bagi memujuk atau mempengaruhi umat Islam cenderung kepada agama bukan Islam adalah dilarang sama sekali di Selangor.

Pengerusi Majlis Agama Islam Selangor (MAIS), Tan Sri Abdul Aziz Mohd. Yusof menegaskan, perkara itu merupakan kesalahan mengikut Enakmen Ugama Bukan Islam (Kawalan Pengembangan Di Kalangan Orang Islam) 1988.
Terdahulu, Hannah di Parlimen menyatakan bahawa program Jom Ziarah telah ditukar dan dihadkan hanya kepada belia bukan Islam.
Isu itu timbul susulan penyebaran iklan dan risalah mengenai ‘Projek Artikel 11 Jom Ziarah’ anjuran Impact Malaysia yang
terbuka kepada belia bagi mengetahui lebih lanjut pelbagai agama lain. -KOSMO! ONLINE.


Saya bangga, tak kisah nak panggil Ayam – Naim Daniel
Oleh NUR EMIRA SAIZALI

18 Mac 2023, 12:03 pm
KUALA LUMPUR – Pelakon juga penyanyi terkenal, Naim Daniel tidak keberatan sekiranya para peminat memanggil dengan nama watak Ayam yang dijayakan dalam drama Projek: High Council (PHC).
Menurut Naim atau nama penuhnya Muhammad Naim Daniel Baharin, panggilan tersebut tidak merendahkan imej, sebaliknya tanda penghargaan selain membuktikan watak tersebut meninggalkan impak kepada penonton.
“Mungkin selepas ini boleh tukar nama dalam kad pengenalan kepada Ayam sebab ketika ini itulah nama panggilan saya.
“Tidak marah pun sebab semua itu tanda penghargaan dan menunjukkan Ayam berjaya meninggalkan memori kepada para peminat drama itu,” katanya kepada Kosmo! Online pada majlis tayangan episod akhir PHC di sini semalam.
Tambahnya, sebagai anak seni dia juga berbangga kerana hasil kerja kerasnya dalam PHC diterima ramai.
“Semua itu perkara baik sebenarnya sebab saya percaya itu tanda apresiasi peminat terhadap hasil kerja kita.

“Sebagai anak seni, saya akhirnya melihat orang di luar sana terkesan dengan gerak kerja kita.
“Jadi, saya bangga untuk katakan, tidak kisah orang nak panggil nama Ayam sampai bila-bila,” ujarnya.
Selain Naim, PHC yang kini menjadi antara drama kegilaan ramai turut dibarisi oleh Nadhir Nasar, Amir Ahnaf dan Mierul Aiman. – KOSMO! ONLINE


Mayat lelaki dijumpai di Bukit Beruang Hill
Oleh DIYANATUL ATIQAH ZAKARYA

18 Mac 2023, 1:56 pm
MELAKA – Mayat seorang lelaki dipercayai peniaga yang dilaporkan hilang ketika mendaki seorang diri ditemui di Bukit Beruang Hill, sebentar tadi.
Identiti mayat yang ditemukan kira-kira pukul 9.45 pagi itu bagaimanapun masih belum disahkan oleh pihak polis.
Kosmo! sebelum ini melaporkan seorang peniaga, Steven Tan Kim Huat, 45, dilaporkan hilang oleh ahli keluarganya selepas keluar mendaki di Bukit Beruang Hill seorang diri kira-kira pukul 4.30 petang, Selasa lalu.
Kenderaan milik mangsa jenis Suzuki Swift turut ditemui di parkir di kawasan riadah berkenaan.
Operasi mencari dan menyelamat (SAR) dilakukan lebih 120 anggota daripada pelbagai agensi di kawasan seluas 40 hektar itu bagaimanapun dihentikan kira-kira pukul 3 petang semalam selepas gagal menemui sebarang petunjuk keberadaan mangsa.


PKR tak gadai prinsip, bergabung bagi selamatkan negara
Oleh MOHD YUNUS YAKKUB

18 Mac 2023, 1:52 pm
SHAH ALAM – Parti Keadilan Rakyat (PKR) tidak pernah mengadaikan prinsip dan idealisme mereka meskipun bekerjasama dengan empat parti besar dalam kerajaan perpaduan.
Presidennya, Datuk Seri Anwar Ibrahim berkata, PKR memilih kerjasama dengan UMNO dan Barisan Nasional (BN), Gabungan Parti Sarawak dan Gabungan Rakyat Sabah kerana perlu menyelamatkan negara ini dengan kekuatan rakyat.
“Orang tanya dan sekarang disinggung mengapa memilih bekerjasama dengan UMNO dan BN.
“Saya jawab empat bulan lebih kita dalam kerajaan tidak sedikit pun tolak ansur soal negara hukum, anti rasuah (selain) memelihara dan membela nasib rakyat.
“Malah, seluruh kekuatan kerajaan perpaduan itu bersama kita melonjakkan perjuangan ini,” katanya ketika berucap ketika merasmikan Kongres Nasional Khas 2033 di Stadium Malawati, hari ini.
Pada majlis tersebut juga, Anwar turut melancarkan Koperasi Keadilan Berhad (KIRA).

Jelas Anwar yang merupakan Perdana Menteri, hasrat murni dalam gagasan pembasmian miskin tegar melibatkan Menu Rahmah dan Inisiatif Pendapatan Rakyat (IPR) kepada 130,000 rakyat termasuk di Sabah, Sarawak, Kedah dan Pahang terus dipertikaikan dan digugat sehingga menimbulkan rasa aneh.
“Kita memilih untuk membela nasih rakyat. Kita tidak menggunakan kuasa untuk sokong pemimpin yang membawa keuntungan parti sehingga menjadi kaya raya dan mewah dalam pilihan raya.
“Apa yang boleh kita lakukan, kita gunakan segala kuasa ini untuk menjaga kepentingan rakyat. Ini bukan kerja saya tetapi seluruh jemaah menteri,” tegasnya.
Mengulas lanjut, Anwar menegaskan beliau tidak tergugat dengan sebarang ugutan termasuk perhimpunan atau rampasan kuasa dalam berjuang memerangi amalan rasuah.
“Sebab itu, kita buat siasatan dan kononnya ada tindakan berbau politik. Selama ini kuasa politik melindungi penjenayah-penjenayah dan perasuah besar sehingga memperkayakan sesetengah penguasa.
“Kita akan guna kuasa itu (politik) melindungi rakyat dan menyerang para perasuah,” katanya. -KOSMO! ONLINE.


Lewis Hamilton tidak akan tinggalkan Mercedes
Oleh KOSMO!

18 Mac 2023, 11:55 am
LONDON – Lewis Hamilton menegaskan dia masih komited sepenuhnya kepada Mercedes dan tidak bercadang untuk ‘menyertai’ pasukan lain walaupun aksi hambar pasukan itu pada musim 2023.
Juara dunia tujuh kali itu mengkritik Mercedes kerana pasukannya gagal mendengar kebimbangan terutama mengenai reka bentuk jentera sehingga pasukan kendalian Toto Wolff itu sekadar menamatkan saingan tempat kelima.
Lebih mengecewakan, Mercedes ketinggalan lebih 50 saat di belakang juara dunia musim lalu, Max Verstappen dari Red Bull pada perlumbaan pembukaan musim Grand Prix (GP) Bahrain baru-baru ini.
Disebabkan pergelutan berterusan, Mercedes telah membawa kepada cadangan bahawa pemandu berusia 38 tahun itu yang bakal tamat kontrak pada penghujung musim, boleh meninggalkan pasukan atau meninggalkan F1.
“Saya tidak bercadang untuk meninggalkan Mercedes, tetapi kami semua memerlukan kebangkitan.
“Saya masih mempunyai kepercayaan 100 peratus terhadap pasukan ini. Mercedes adalah keluarga saya dan saya sudah lama berada di sini, jadi saya tidak bercadang untuk pergi ke tempat lain. Kini kami perlu mula membuat beberapa keputusan berani dan beberapa langkah besar untuk merapatkan jurang dengan mereka.

“Mereka (Red Bull) kemungkinan besar akan terus dengan penguasaan mereka, melainkan Ferrari boleh menghalang. Saya berharap kami dapat merapatkan jurang,” katanya.
Ditanya sama ada Mercedes sudah membuat beberapa keputusan berani berhubung pembangunan jentera, Hamilton menegaskan, pasukan itu mula memikirkan sesuatu mengatasi masalah tersebut
“Saya fikir kami sedang dalam proses itu, jadi kita akan tunggu dan lihat selepas ini,” katanya yang kini sedang melakukan persiapan menjelang GP Arab Saudi minggu ini. – AGENSI


Dikutuk, dihentam rakan selebriti, Sophia Albarakbah tak simpan benci
Oleh NUR EMIRA SAIZALI

18 Mac 2023, 1:58 pm
PETALING JAYA – Pelakon sensasi Sophia Albarakbah terbuka menerima semua kutukan dan pandangan negatif segelintir selebriti tanah air kepadanya berhubung isu cinta lokasi bersama aktor Aliff Aziz baru-baru ini.
Sophia, 30, faham setiap individu mempunyai sudut pandangan berbeza, begitu juga tindakan segelintir selebriti yang menghentamnya secara terbuka.
“Apabila timbul kontroversi sebegitu, pasti akan wujud dua kumpulan individu berbeza. Ada yang sokong saya dan sebaliknya.
“Bagi saya, semua berhak mempunyai pendapat masing-masing dan tak boleh nak marah atau kecil hati pun,” katanya kepada Kosmo! online baru-baru ini.
Aktres yang popular menerusi drama Suamiku Lelaki Pendosa itu turut menerima semua kritikan dan pandangan negatif yang dilemparkan kepadanya dengan hati terbuka.
“Orang yang beri komen negatif pun mungkin tidak tahu cerita sebenar dan hanya berdasarkan cerita yang mereka dengar atau baca.

“Jadi, saya hormat dengan semua pandangan mereka, tidak perlu nak membenci atau apa sahaja,” ujarnya.
Dalam pada itu, dia memberitahu tidak fobia dan terbuka untuk bergandingan dengan mana-mana aktor berstatus suami orang.
“Bagi saya, keputusan tersebut bukan bergantung kepada status tetapi individu (aktor) itu sendiri,” jelasnya yang mengambil iktibar daripada situasi tersebut.
Terdahulu, pelakon cantik kacukan Arab, Cina dan Melayu itu terjebak kontroversi menjatuhkan apabila dituduh sebagai penyondol dalam rumah tangga pasangan selebriti Bella Astillah dan Aliff.
Perkara tersebut didedahkan Bella dengan mendakwa Sophia kerap menghubungi Aliff sehingga mengaku terpikat keoada suaminya selepas sama-sama bergandingan dalam drama Ku Akad Kau Dengan Bismillah. – KOSMO! ONLINE


‘Adik comel’ berduet dengan Tokti muncul selepas dikongsi Kosmo!
Oleh KOSMO!

19 Mac 2023, 10:17 pm
PETALING JAYA – Seorang kanak-kanak yang sebelum ini dicari selepas video dirinya berduet bersama penyanyi nombor satu negara, Datuk Seri Siti Nurhaliza tular di TikTok muncul kembali dan kini sudah berusia 23 tahun.
Menerusi satu video yang dimuat naik di laman TikTok wanita itu yang dikenali sebagai Ashreen berkata, dia terkejut kerana video lama tersebut tular semula dan turut mendapat perhatian Kosmo! Online.
“Saya juga terkejut apabila bapa saudara kongsikan link (pautan) berita dari Kosmo! di kumpulan WhatsApp keluarga.
“Ketika itu, ibu saya memang tidak akan ketinggalan setiap tahun pergi ke konsert minggu Setiausaha Siti Nurhaliza,” katanya.
Dalam video itu juga Ashreen berkongsi beberapa keping gambar yang dirakamkan semasa dia ke konsert tersebut pada tahun 2004,2005 dan 2006.
“Saya betul-betul tak sangka video itu dimuat naik semula dan ‘viral’. Saya baca komen dan geli hati macam-macam komen, ada yang kata itu Cik B atau Sherry Al-Hadad.

“Saya memang Siti Zoners (peminat setia) sampai sekarang,” katanya.
Terdahulu, Kosmo! Online melaporkan orang ramai meminta seorang kanak-kanak yang videonya menyanyi bersama Siti Nurhaliza tular untuk munculkan diri.
Video itu dipercayai dirakam semasa konsert sempena minggu setiausaha kira-kira 19 tahun yang lalu. – KOSMO! ONLINE


Penunggang motosikal maut langgar tiang elektrik
Oleh TUAN NURHIDAYAH TUAN AB.GHANI

19 Mac 2023, 10:53 pm
HULU SELANGOR – Lelaki berusia 24 tahun maut susulan mengalami cedera parah pada bahagian tengkuk selepas terlanggar tiang elektrik di hadapan sebuah stesen minyak Serendah, di sini petang tadi.
Ketua Polis Daerah Hulu Selangor, Superintendan Suffian Abdullah berkata, kemalangan berkenaan berlaku sekitar pukul 6.38 petang tadi.
Katanya, siasatan awal mendapati penunggang motosikal jenis Yamaha Y15 berkenaan dipercayai dalam perjalanan dari Gapi menuju ke Rawang.
“Mangsa telah melanggar tiang elektrik berhadapan sebuah stesen minyak sekitar Serendah.
“Akibat kemalangan itu, mangsa telah disahkan meninggal dunia di tempat kejadian kerana cedera parah di bahagian tengkuk,” ujarnya dalam kenyataan hari ini.
Menurut Suffian, bedah siasat akan dilakukan di Hospital Kuala Kubu Bharu.

“Siasatan dijalankan di bawah Seksyen 41(1) Akta Pengangkutan Jalan 1987.
“Orang ramai yang mempunyai sebarang maklumat tentang kemalangan diminta tampil ke balai polis berhampiran bagi membantu siasatan,” katanya. – KOSMO! ONLINE.


Anwar imbau didikan ibu bapa, galak membaca
Oleh NUR HUDA MUSA

19 Mac 2023, 11:11 pm
KUALA LUMPUR – Diajar rajinkan membaca serta didikan agama yang kuat dikatakan menjadi salah satu cara Perdana Menteri, Datuk Seri Anwar Ibrahim dibesarkan oleh kedua orang tuanya.
Perkara itu dikongsi sendiri oleh Anwar ketika menjawab soalan daripada salah seorang peserta program dialog Temu Anwar yang berlangsung di Pusat Konvensyen Kuala Lumpur hari ini.
Ahli Parlimen Tambun itu berkata, didikan ibu bapanya banyak mempengaruhi perwatakan beliau selain minat membacanya yang sangat kuat.
“Ibu bapa saya sangat mendorong untuk membaca. Ayah saya lebih kepada Bahasa Inggeris. Ibu saya lebih kepada Bahasa Melayu. Mereka juga sering beri galakan saya bergiat aktif dalam kegiatan sosial dan masyarakat.
“Walaupun kami kelas menengah, ibu bapa saya memang orang kuat UMNO dan (bapa) pernah jadi Ahli Parlimen. Tetapi sentiasa bawa saya ke kawasan-kawasan orang miskin. Jadi keprihatinan kita kukuh dari awal. Alhamdulillah, latihan agama juga kuat,” katanya.
Selain itu, Anwar berkata, ketika melanjutkan pelajaran ke Kolej Melayu Kuala Kangsar (MCKK) beliau turut mendapat latihan disiplin yang teguh daripada guru-gurunya yang disifatkan sebagai luar biasa.

“Sebab itu bila orang berbicara soal kaum, walaupun saya kuat Melayunya, saya perjuangkan bahasa, bangga dengan budaya tapi saya tiada sentimen benci bangsa lain.
“Walaupun Kolej Melayu, (pelajar) Melayu semua tetapi guru yang berjasa kepada kita ini guru Melayu, guru Cina dan India itu berjasa sekali dan kasih kepada anak-anak itu tidak menunjukkan mereka ada prasangka terhadap anak-anak Melayu. Jadi ini semua mempengaruhi watak kita.
“Tetapi bagaimana saya boleh berdegil dan bertahan, itu tidak mudah. Kalau saudara kumpul, saya di penjara hampir 11 tahun dan penjara itu neraka dunia, jadi tidak mudah. Tapi saya keras dan degil mengatakan saya nak ubah sistem,” katanya.
Anwar turut berkongsi pengalamannya semasa dipenjara di mana beliau banyak menghabiskan masanya untuk membaca buku atau menghafaz al-Quran.
“Walaupun di peringkat awal, tidak diizinkan buku masuk dalam lokap saya.
“Tetapi selepas beberapa tahun bosan melarang-larang, akhirnya diizinkan dan teman-teman dari seluruh dunia hanya mengirim buku kepada saya,” ujarnya. – KOSMO! ONLINE


Pemandu terlelap punca lori simen terbalik
Oleh TUAN NURHIDAYAH TUAN AB.GHANI

19 Mac 2023, 9:00 pm
SUBANG JAYA – Pemandu lori mendakwa dirinya kepenatan lalu terlelap sehingga mengakibatkan kenderaan dipandunya terbabas sebelum terbalik melintangi jalan di Persiaran Kewajipan di sini, petang tadi.
Dalam kejadian kira-kira 5.30 pagi itu, lelaki tempatan berusia 54 tahun itu dari arah Subang Kelana menghala ke USJ 6 dengan memandu lori yang membawa muatan simen.
Ketua Polis Daerah Subang Jaya, Asisten Komisioner Wan Azlan Wan Mamat berkata, lori yang dipandu lelaki berkenaan terbabas lalu terbalik dan melanggar sebuah stor di bahu kiri jalan.
“Siasatan ke atas pemandu, dia mendakwa tidak sengaja terlelap semasa kejadian kerana sudah memandu jarak jauh dari arah Manjung, Perak menghala ke Subang Jaya untuk menghantar simen.
“Pemandu hanya mengalami kecederaan ringan luka di jari tangan kiri.
“Kes disiasat di bawah Peraturan 10 LN 166/59 Kaedah-Kaedah Lalu Lintas 1959 kerana memandu dengan cuai sehingga menyebabkan kemalangan,” katanya dalam kenyataan hari ini.

Azlan berkata, polis trafik telah mengawal lalu lintas sepanjang proses mengalihkan lori tersebut.
Katanya, kerja-kerja pengalihan kenderaan berat itu selesai sepenuhnya kira-kira pukul 3.50 petang tadi.
“Saksi atau orang ramai yang mempunyai maklumat kejadian diminta tampil bagi membantu siasatan atau hubungi Pegawai Penyiasat Bahagian Siasatan Dan Penguatkuasaan Trafik (BSPT)
Ibu Pejabat Daerah Subang Jaya, Inspektor Abdul Nasser Peping di talian 012-2863875,” ujarnya. – KOSMO! ONLINE.


Peniaga maut dibelasah sekumpulan lelaki mabuk
Oleh TUAN NURHIDAYAH TUAN AB.GHANI

19 Mac 2023, 10:03 pm
KUALA LUMPUR – Sepuluh individu termasuk dua lelaki Myanmar ditahan susulan terbabit kes pukul seorang lelaki sehingga menyebabkan kematian di sebuah pusat hiburan sekitar Kompleks Metro Pudu, di sini, semalam.
Ketua Polis Daerah Wangsa Maju, Superintendan Ashari Abu Samah berkata, peniaga berusia 29 tahun itu telah dipukul secara berkumpulan sekitar pukul 5 hingga 7 pagi.
Katanya, polis menerima laporan berhubung kejadian seorang lelaki dibelasah sekumpulan lelaki mabuk sekitar pukul 12.30 tengah hari.
“Mangsa yang mengalami kecederaan di bahagian kepala telah dibawa ke Hospital Kuala Lumpur (HKL) untuk mendapatkan rawatan.
“Bagaimanapun, mangsa disahkan meninggal dunia kira-kira pukul 4.40 petang pada hari yang sama,” ujarnya dalam kenyataan hari ini.
Ashari berkata, pergaduhan berpunca perselisihan faham antara mereka yang bermula dari dalam pusat hiburan tersebut.

“Perselisihan berterusan di luar pusat hiburan. Namun punca sebenar masih dalam siasatan,” katanya.
Bertindak atas maklumat, sepasukan pegawai serta anggota Bahagian Siasatan Jenayah Ibu Pejabat Daerah (IPD) Wangsa Maju dan Jabatan Siasatan Jenayah Ibu Pejabat Kontinjen (IPK) Kuala Lumpur menjalankan operasi khas untuk mengesan suspek bermula 10.30 malam semalam sehingga 12.15 pagi tadi.
“Kita berjaya menahan lapan lelaki tempatan berusia di antara 20 tahun hingga 37 tahun dan dua lelaki Myanmar berusia 28 tahun hingga 43 tahun di sekitar Kuala Lumpur.
“Siasatan dijalankan di bawah Seksyen 302 Kanun Keseksaan (Bunuh) dan jika sabit kesalahan boleh
dihukum mati,” jelasnya.
Katanya, hasil siasatan lanjut yang dijalankan, punca kejadian pergaduhan adalah perselisihan faham semasa kejadian.
“Siasatan masih dijalankan dan permohonan reman ke atas kesemua suspek akan dimohon,” katanya.
Sehubungan itu, polis memberi amaran keras agar orang ramai supaya tidak terlibat membuat spekulasi dan menimbulkan provokasi berkait kejadian.
“Orang ramai yang mempunyai sebarang maklumat berkaitan kejadian boleh menyalurkannya ke IPD Wangsa Maju di talian 03-92899222 atau Hotline Polis Kuala Lumpur di talian 03-21159999 atau
mana-mana balai polis berhampiran,” pesannya. – KOSMO! ONLINE


Anwar tiba bermesyuarat di Ibu Pejabat UMNO
Oleh KOSMO!

19 Mac 2023, 8:44 pm
KUALA LUMPUR – Perdana Menteri, Datuk Seri Anwar Ibrahim tiba di Ibu Pejabat UMNO di Menara Dato’ Onn, di sini sekitar pukul 8.05 malam tadi.
Ini merupakan kali kedua kehadiran beliau di bangunan tersebut selepas 25 tahun.
Anwar yang juga Presiden Parti Keadilan Rakyat (PKR) hadir bagi mempengerusikan mesyuarat kedua Sekretariat Kerajaan Perpaduan yang dijadualkan bermula pukul 8.00 malam ini.
Selain Anwar, turut kelihatan hadir ke mesyuarat itu ialah Presiden UMNO, Datuk Seri Ahmad Zahid Hamidi serta pemimpin-pemimpin kanan Gabungan Parti Sarawak (GPS), Gabungan Rakyat Sabah (GRS), Dap, Amanah, Parti Keadilan Rakyat (PKR) dan Parti Warisan. – KOSMO! ONLINE


Thailand rangka rang undang-undang lindungi pekerja seks
Oleh KOSMO!

19 Mac 2023, 9:30 pm
BANGKOK – Kerajaan Thailand sedang merangka rang undang-undang untuk membolehkan pekerja seks dilindungi bagi mengelakkan mereka daripada dieksploitasi, lapor laman berita Thaiger semalam.
Kementerian Pembangunan Sosial dan Keselamatan Manusia telah mencadangkan rang undang-undang itu yang akan mengehadkan umur minimum untuk menyediakan atau melanggan perkhidmatan tersebut.
Menurut pensyarah fakulti undang-undang di Universiti Thammasat, Narong Jaihan, para pekerja seks berumur di bawah 20 tahun tidak akan dihukum tetapi tindakan undang-undang akan diambil terhadap majikan mereka serta ibu bapa masing-masing.
“Rang undang-undang ini akan menghalang pekerja seks daripada dieksploitasi dan memastikan mereka diberi perlindungan,” ujarnya.
Rang undang-undang yang dicadangkan itu akan memberikan beberapa peraturan dan perlindungan terhadap industri ‘terpencil yang berkembang maju’ di Thailand itu.
Antaranya adalah pampasan yang adil akan dilindungi dengan bayaran perkhidmatan seks perlu diletakkan pada kadar sesuai agar tidak melanggar undang-undang gaji minimum.

Selain itu, pemeriksaan fizikal yang kerap juga perlu dilakukan oleh para pekerja seks untuk memastikan kesejahteraan dan keselamatan mereka.
Pengendali perniagaan berkaitan seks juga akan menerima lesen yang sah selama tiga tahun manakala di Bangkok, perniagaan itu  perlu mendaftar dengan Biro Polis Metropolitan dan gabenor wilayah. – Agensi


Anwar harap sesi dialog ‘Temu Anwar’ dapat ditekuni
Oleh NUR HUDA MUSA

19 Mac 2023, 11:39 pm
KUALA LUMPUR – Perdana Menteri, Datuk Seri Anwar Ibrahim berharap program dialog Temu Anwar yang diadakan hari ini dapat ditekuni semua dalam memaknai wawasan kerajaan.
Beliau dalam satu hantaran di Facebooknya berkata, perkara tersebut disampaikan menerusi konsep Malaysia Madani yang pastinya membela semua lapisan masyarakat.
“Hadir sesi dialog ‘Temu Anwar’ bagi menyantuni ribuan anak muda di Kuala Lumpur Convention Centre hari ini.
“Saya disoal pelbagai persoalan mendesak termasuk ekonomi, kesihatan, pengangkutan awam, pendidikan dan Latihan Teknikal dan Vokasional (TVET), Akta Universiti Kolej Universiti 1971 (AUKU) dan peluang pekerjaan Suruhanjaya Perkhidmatan Awam (SPA) untuk anak muda,” katanya di sini tadi.
Dalam pada itu, majlis penuh santai dan meriah anjuran Anwar Ibrahim Club (AIC) tersebut turut menyaksikan Anwar melancarkan laman web rasmi Malaysia Madani.
“Saya amat berharap sesi ini dapat ditekuni semua dalam memaknai wawasan Kerajaan menerusi konsep Malaysia Madani yang pastinya membela semua lapisan masyarakat.

“Bersama kita pacu negara dan tatanan ini ke depan!,” tambahnya.
Terdahulu, kira-kira 8,000 peserta menyertai program dialog tersebut yang dikendalikan oleh selebriti, Amelia Henderson. – KOSMO! ONLINE


Buruh dikhuatiri lemas ketika mandi di Sungai Lebir
Oleh ROHANA MOHD. NAWI

19 Mac 2023, 8:53 pm
KUALA KRAI – Kegembiraan empat sahabat memancing di Sungai Lebir, Manek Urai di sini berakhir tragedi apabila salah seorang daripada mereka dikhuatiri lemas semasa mandi di sungai itu petang tadi.
Dalam kejadian kira-kira pukul 3 petang itu, mangsa, Mohd. Zulkifli Salleh, 31, yang bekerja sebagai buruh lemas di kawasan sungai itu selepas dilihat terkapai-kapai sebelum tenggelam ke dalam sungai tersebut.
Rakan mangsa, Mohd. Rizuam Junidi, 37, dia dan mangsa terjun ke sungai untuk mandi manakala dua lagi rakan yang berusia dalam lingkungan 30-an berada di darat.
“Salah seorang daripada mereka sempat menghulur sebatang kayu dan saya sempat berpegang padanya lalu ditarik oleh mereka.
“Ketika itu, saya lihat Mohd. Zulkifli terkapai-kapai sebelum tenggelam dibawa arus sungai,” katanya.
Mohd. Rizuam memberitahu, dia bersama mangsa serta dua rakan datang ke sungai berkenaan untuk memancing sejak pukul 11 pagi lagi dan disebabkan cuaca terlalu panas, kedua-duanya membuat keputusan untuk mandi di dalam sungai itu.

Ketua Polis Daerah Kuala Krai, Superintendan Suzaimi Mohamad ketika ditemui mengesahkan pihaknya menerima maklumat berhubung kejadian lemas di sungai berkenaan.
Sementara itu, Komander operasi Balai Bomba Dan Penyelamat Kuala Krai, Che Razak Harun berkata, pihaknya menerima panggilan kecemasan mengenai kejadian itu kira-kira pukul 3.14 petang sebelum sembilan anggota bergegas ke sungai tersebut.
“SAR sudah dihentikan petang tadi dan akan disambung semula pagi esok,” katanya. – KOSMO! ONLINE


Warga emas maut selepas 9 hari bertarung nyawa
Oleh TUAN NURHIDAYAH TUAN AB.GHANI

19 Mac 2023, 10:43 pm
PETALING JAYA – Penunggang motosikal warga emas meninggal dunia setelah sembilan hari dirawat di Hospital Sungai Buloh susulan terbabit kemalangan dengan sebuah kereta di persimpangan Persiaran Sungai Buloh, pada 11 Mac lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, pihaknya menerima laporan berhubung kejadian daripada waris mangsa sekitar pukul 6.34 petang tadi.
“Siasatan awal mendapati, mangsa berusia 62 tahun terlibat dalam kemalangan pada 11 Mac lalu (Sabtu) kira-kira pukul 7.30 pagi.
“Mangsa yang menunggang motosikal jenis Honda EX5 dipercayai terlanggar kereta jenis Proton Persona dari arah bertentangan dan membelok ke kanan di hadapan mangsa,” jelasnya dalam kenyataan hari ini.
Menurut Fakhrudin, mangsa telah dimasukkan ke Unit Rawatan Rapi (ICU) Hospital Sungai Buloh bagi mendapatkan rawatan.
“Mangsa dilaporkan meninggal dunia pada pukul 2.58 petang tadi manakala bedah siasat dijalankan bagi mengenal pasti punca kematian.

“Siasatan lanjut masih dijalankan mengikut Seksyen 41(1) Akta Pengangkutan Jalan 1987.
“Saksi kejadian diminta tampil ke balai polis berhampiran atau Pegawai Penyiasat Trafik, Inspektor Mohamad Khairil Helmi Mohamad Isa di 019-3318339 bagi membantu siasatan,” ujarnya. – KOSMO! ONLINE.


Perkasakan TVET demi peluang pekerjaan – PM
Oleh NUR HUDA MUSA

19 Mac 2023, 7:05 pm
KUALA LUMPUR – Pendidikan dan Latihan Teknikal dan Vokasional (TVET) akan diperkasakan bagi mencipta peluang pekerjaan buat anak-anak muda.
Perdana Menteri, Datuk Seri Anwar Ibrahim turut memaklumkan akan ada anjakan besar dalam bidang berkenaan dalam usaha menghasilkan pelatih yang berkualiti.
“Kita berbelanja RM6.7 bilion untuk TVET. Jadi sampai masa untuk syarikat swasta mengambil alih TVET supaya dapat meningkatkan mutu syarikat.
“Ini keputusan drastik, apabila kita minta syarikat swasta ambil alih dan bagi latihan supaya dapat mereka hasilkan produk pelatih yang lebih berkualiti,” katanya ketika menjawab soalan yang diajukan oleh peserta program Dialog Anak Muda Temu Anwar, di Pusat Konvensyen Kuala lumpur, di sini hari ini.
Sementara itu, ditanya apakah langkah yang diambil kerajaan bagi membantu anak-anak muda memasuki sektor awam, Anwar berkata, pelantikan menerusi Suruhanjaya Perkhidmatan Awam (SPA) adalah terhad
“SPA ini prosesnya adalah berdasarkan kekosongan bagi kementerian-kementerian itu. Itu adalah yang paling utama kita perlu faham.

“Sekiranya pelantikan itu dibuat untuk menerima masuk semua permohonan anak muda, maka sistem itu akan membengkak. Ini sebabnya kita menggalakkan TVET untuk mencipta peluang pekerjaan,” jelasnya. – KOSMO! ONLINE


Keputusan penuh MKT UMNO
Oleh KOSMO!

19 Mac 2023, 7:54 pm
PETALING JAYA – Keputusan penuh bagi jawatan yang dipertandingkan dalam Majlis Kerja Tertinggi (MKT) UMNO telah disahkan Pengerusi Jawatankuasa Pemilihan UMNO (JPU) Tan Sri Syahrir Abdul Samad, sebentar tadi.
Pengumuman menerusi Facebook UMNO Online itu dibuat selepas selesai proses penjumlahan undi.
Berikut adalah keputusan MKT bagi Pemilihan UMNO Sesi 2023/2026 yang melibatkan 187 bahagian.
PENGERUSI TETAP
TAN SRI BADRUDDIN AMIRULDIN
TIMBALAN PENGERUSI TETAP
DATUK SERI ABDUL FATTAH ABDULLAH
PRESIDEN
DATUK SERI AHMAD ZAHID HAMIDI

TIMBALAN PRESIDEN
DATUK SERI MOHAMAD HASAN
NAIB PRESIDEN
1. DATUK SERI WAN ROSDY WAN ISMAIL
2. DATUK SERI MOHAMED KHALED NORDIN
3. DATUK SERI JOHARI ABDUL GHANI
AHLI MAJLIS KERJA TERTINGGI
1.DATUK SERI DR SHAMSUL ANUAR NASARAH
2. DATUK SERI ZAMBRY ABD KADIR
3. DATUK SERI AHMAD MASLAN
4. TENGKU DATUK SERI ZAFRUL TENGKU ABDUL AZIZ
5. DATUK SERI BUNG MOKTAR RADIN
6. DATUK AHMAD JAZLAN YAAKUB
7. DATUK SERI ABDUL AZEEZ ABDUL RAHIM
8. DATUK SERI SHAHANIZA SHAMSUDDIN
9. DATUK AZIAN OSMAN
10. DATUK SERI MD ALWI CHE AHMAD
11. DATUK DR IR SHAIK HUSSEIN MYDIN
12. DATUK ZAHIDA ZARIK KHAN
13. DATUK MOHD RAZLAN MUHAMMAD RAFII
14. DATUK SERI MOHD SHARKAR SHAMSUDIN
15. DATUK SERI ABDUL RAHMAN BIN MOHAMAD
16. DATUK DR MOHD PUAD ZARKASHI
17. DATUK SERI JAMIL KHIR BAHAROM
18. DATUK JOHAN ABD AZIZ
19. ISHAM JALIL
20. DATUK SERI PANGLIMA ABD RAHMAN DAHLAN
21. DATUK LOKMAN NOOR ADAM
22. DATUK SERI AHMAD SAID
23. DATUK ROSNAH ABD RASHID SHIRLIN
24. DATUK MOHD RAFI ALLI HASSAN
25. DATUK ABDUL RAZAK ABDUL RAHMAN


Ketua trafik mati ditembak ketika berasmara dalam kenderaan
Oleh KOSMO!

19 Mac 2023, 8:30 pm
CAPE TOWN – Seorang ketua trafik di Bushbuckridge, Afrika Selatan, mati ditembak selepas berasmara dengan kekasihnya di dalam kenderaan di sebuah kawasan belukar di Mpumalanga, lapor laman berita Punch kelmarin.
Laman berita tempatan, TimesLive melaporkan bahawa Judas Chiloane, yang berusia 60 tahun ditembak sebanyak dua kali di tempat duduk belakang kenderaan Ford Ranger miliknya manakala kekasihnya tidak mengalami kecederaan.
Dua suspek, Charles Mbungeni Mabuza dan Howard Mashego telah ditangkap pada 13 Mac lalu berhubung insiden itu.
Menurut laman berita Daily Sun, dua suspek tersebut melucutkan senjata api milik Chiloane dan menggunakan pistol lelaki itu untuk menembaknya.
Mangsa yang hanya memakai seluar dalam ketika kejadian itu mengalami kecederaan selepas ditembak.
Dalam satu kenyataan, polis menyatakan bahawa mangsa pergi ke kawasan semak bersama teman wanitanya tetapi diganggu oleh suspek-suspek yang tidak dikenali tersebut yang melepaskan beberapa das tembakan ke arahnya.

Chiloane kemudian cuba memecut kenderaan Ford Ranger berwarna putih sejauh kira-kira 124 meter tetapi meninggal dunia akibat kecederaan yang dialaminya. – Agensi


Restoran hidang kala jengking, cacing, larva kepada pelanggan
Oleh KOSMO!

19 Mac 2023, 7:30 pm
DENVER, Colorado – Sebuah restoran di negeri Colorado, Amerika Syarikat menghidangkan menu kala jengking yang dimasak bersama coklat, nanas, cacing merah, sumsum tulang serta larva semut untuk pelanggannya, lapor laman berita NBC semalam.
Selepas mempertimbangkan beberapa respons awal dalam internet, cef dari Mexico, Jose Avila memperkenalkan hidangan yang dipengaruhi oleh gaya penduduk Aztec di restorannya.
Dia berharap dapat mendidik pelanggan mengenai masakan pra-Hispanik dan budaya yang telah wujud selama beribu-ribu tahun.
“Sama seperti cengkerik, ia rasa seperti sesuatu yang rangup tanpa perisa,” katanya.
Menurut laman berita Denver Post, Avila bernasib baik kerana mempunyai peminat makanan itu atau pencinta sejarah yang ingin menikmati perasaan seperti penduduk Aztec serta orang asli purba Mexico lain. – Agensi


Anwar lancar laman web Malaysia Madani
Oleh NUR HUDA MUSA

19 Mac 2023, 8:38 pm
KUALA LUMPUR – Perdana Menteri, Datuk Seri Anwar Ibrahim melancarkan laman web rasmi Malaysia Madani hari ini.
Laman web itu dirasmikan semasa program Dialog Anak Muda Temu Anwar yang diadakan di Pusat Konvensyen Kuala lumpur, di sini hari ini.
Perasmian itu turut disaksikan oleh lebih 8,000 anak muda yang menghadiri sesi dialog tersebut.
Sementara itu, kumpulan rock, Bunkface turut mempersembahkan lagu rasmi Malaysia Madani.
Program dialog itu merupakan yang terbesar pernah diadakan oleh Kelab Anwar Ibrahim (AIC) dan yang pertama kali sejak beliau menjadi Perdana Menteri.
Turut hadir ialah, Menteri Komunikasi dan Digital, Fahmi Fadzil serta Timbalan Menteri Belia dan Sukan, Adam Adli Abdul Halim. – KOSMO! ONLINE


Mekanik maut dihempap jengkaut
Oleh TENGKU DANISH BAHRI TENGKU YUSOFF

19 Mac 2023, 8:21 pm
SETIU – Seorang mekanik maut setelah jengkaut dikendalinya tergelincir lalu terbalik di Ladang FGV 1 di sini hari ini.
Dalam kemalangan pada pukul 3 petang itu, mangsa, Raja Aznanazran Raja Azhar, 19, maut akibat kecederaan parah di bahagian kepala dan beberapa anggota badan.
Ketua Polis Daerah Setiu, Deputi Superintenden Afandi Husin, berkata, siasatan awal mendapati kemalangan berlaku ketika jengkaut yang baru siap dibaiki itu dipandu uji oleh mangsa di kawasan ladang berkenaan.
“Jentera berantai tanpa nombor pendaftaran itu dikatakan tiba-tiba tergelincir lalu terbalik menghempap mangsa dan mayat mangsa telah dibawa ke Unit Forensik Hospital Setiu untuk tindakan lanjut,” katanya di sini hari ini. – KOSMO! ONLINE


470 putera MTD terlibat perbarisan tahunan
Oleh TUAN NURHIDAYAH TUAN AB.GHANI

19 Mac 2023, 8:12 pm
KUALA LUMPUR – Seramai 470 putera Maktab Tentera Diraja (MTD), terdiri daripada 241 putera tingkatan lima dan 229 putera tingkatan empat terlibat Perbarisan Tahunan Putera MTD 2022 di Padang Kawad MTD, Kem Perdana Sungai Besi, di sini, hari ini.
Perbarisan tradisi yang meraikan penuntut MTD berkenaan telah disempurnakan oleh Panglima Angkatan Tentera, Jeneral Tan Sri Datuk Seri Affendi Buang.
Menurut Markas Angkatan Tentera Malaysia (ATM), ia merupakan tradisi bagi meraikan ‘Putera’ atau ‘Budak Boy’ terutama 241 orang penuntut Tingkatan Lima yang berjaya menamatkan pengajian.
Perbarisan tersebut diketuai oleh Pegawai Rendah Kanan (PRK), Muhammad Aniq Bahjat Nor Hilmi dari Kompeni Bravo yang juga Putera Terbaik Keseluruhan dan penerima Anugerah Menteri Pertahanan.
Seterusnya, PRK Nasrul Nazwan Norazman menerima Anugerah Komandan, Putera Terbaik Dalam Bidang Ketenteraan manakala Pegawai Rendah Muda (PRM), Muhammad Ammar Mohd Zahari menerima Anugerah Pengarah Pengajian Putera Cemerlang Bidang Akademik.
Sementara itu, Putera Sarjan (PSJN), Azim Muzaffar Mohd Danir turut menerima Anugerah Lembaga Tadbir dan Putera Terbaik Dalam Bidang Sukan.

“MTD adalah institusi pendidikan peringkat menengah yang amat berbeza berbanding dengan sekolah-sekolah yang lain.
“Melalui penerapan silibus akademik dinamik disokong dengan modul ketenteraan yang holistik, para Putera MTD akan terus didedahkan dengan persekitaran pembelajaran yang optimal dan ideal,” ujarnya dalam kenyataan hari ini.
Katanya, berpegang dengan cogan kata ‘Berkhidmat Memimpin’, MTD akan terus memainkan peranannya dalam melahirkan bakal pemimpin ulung di Malaysia meliputi pelbagai bidang dan sektor.
“MTD telah melahirkan ramai Putera yang berjaya termasuk menyandang jawatan-jawatan penting di dalam ATM, Perkhidmatan Awam, di samping melebar sayap di dunia korporat,” jelasnya.
Turut hadir Menteri Besar Selangor, Datuk Seri Amirudin Shari, Panglima Tentera Udara, Jeneral Tan Sri Datuk Sri Mohd Asghar Khan Goriman Khan TUDM, Timbalan Panglima Tentera Darat, Leftenan Jeneral Datuk Seri Mohammad Ab Rahman dan Timbalan Panglima Tentera Laut, Laksamana Madya Datuk Sabri Zali.
Seterusnya, Ketua Staf Markas ATM, Leftenan Jeneral Datuk Arman Rumaizi Ahmad, Komandan Maktab Tentera Diraja, Brigadier Jeneral Datuk Mohd. Shaifuddin Mohd Shariff TUDM, Mantan Panglima ATM Ke-12, Jeneral Tan Sri (Dr) Borhan Ahmad, Mantan Panglima Tentera Udara Ke-12, Jeneral Tan Sri Datuk Sri Suleiman Mahmud dan para pegawai kanan ATM. – KOSMO! ONLINE.


Mayat nelayan jatuh Sungai Setiu dijumpai
Oleh TENGKU DANISH BAHRI TENGKU YUSOFF

19 Mac 2023, 8:33 pm
SETIU – Pencarian seorang nelayan yang terjatuh ke dalam Sungai Setiu berhampiran Jeti Kampung Baru Penarik di sini berakhir berikutan penemuan mayat mangsa setelah hampir 12 jam dilaporkan hilang.
Mayat Mahamad Haron, 63, dijumpai pasukan mencari dan penyelamat pada pukul 6.40 petang tadi kira-kira 1.3 kilometer dari lokasi bot gentian kaca mangsa ditemui
Ketua Polis Daerah Setiu, Deputi Superintenden Afandi Husin berkata, mayat lelaki warga emas berkenaan ditemui dalam keadaan terlingkup di permukaan sungai.
“Mayat mangsa dijumpai dalam keadaan hanya memakai baju namun keadaan fizikalnya sempurna.
“Siasatan awal percaya mendapati mangsa mati akibat lemas selepas terjatuh dari bot dinaikinya yang mengalami masalah teknikal,” katanya di sini hari ini.
Afandi berkata, mayat Mahamad telah dihantar ke Unit Forensik Hospital Setiu di sini untuk tindakan lanjut dan operasi mencari dan menyelamat berkenaan disertai lebih 104 anggota pelbagai agensi serta penduduk kampung. – KOSMO! ONLINE


Garis panduan bagi kawasan berisiko sudah siap
Oleh TOREK SULONG

19 Mac 2023, 6:56 pm
BACHOK – Kementerian Pembangunan Kerajaan Tempatan (KPKT) sudah menyiapkan garis panduan untuk semua kawasan berisiko tinggi di seluruh negara melibatkan cerun bukit, air terjun, tepi sungai dan tapak perkhemahan.
Menterinya, Nga Kor Ming berkata, garis panduan tersebut bertujuan mengelakkan insiden tanah runtuh yang berlaku di Batang Kali, Selangor sebelum ini berulang.
“Saya harap semua pihak dapat mematuhi garis panduan yang di tetapkan oleh KPKT dan tujuan utama garis panduan ini dilaksanakan agar tiada lagi kemalangan dan kematian di kawasan tertentu pada musim cuti sekolah atau musim perayaan,” katanya ketika ditemui pemberita selepas menyempurnakan Pelancaran Majlis Keselamatan Aktiviti Di Air, Peringkat Negeri Kelantan di Pantai Senok, di sini hari ini.
Dalam perkembangan lain, KPKT) memberi keutamaan dalam memperkasakan fungsi Jabatan Bomba dan Penyelamat Malaysia (JBPM) dalam pelbagai aspek termasuk mempertingkatkan kualiti perkhidmatan serta keperluan dalam mendepani pelbagai situasi, musibah dan bencana.
“Sehubungan itu, fokus utama KPKT adalah perolehan aset-aset kebombaan untuk pasukan khas termasuk Pasukan Penyelamat Di Air (PPDA) yang melibatkan 628 anggota di 46 buah balai bomba untuk tugasan penyelamatan di air.
“Ia termasuk perolehan 100 unit set ‘Swift Water Rescue’ bagi kegunaan latihan di akademi JBPM, enam unit ‘Fire Boat’ dan 150 unit bot berserta aksesori penyelamatan komuniti,” katanya. – KOSMO! ONLINE


Penggunaan kanabis dalam perubatan perlu diteliti – Anwar
Oleh NUR HUDA MUSA

19 Mac 2023, 8:00 pm
KUALA LUMPUR – Penggunaan kanabis bagi tujuan perubatan perlu diteliti dan satu perbincangan yang menyeluruh termasuk daripada aspek kawalan penggunaan bahan berkenaan perlu dibuat terlebih dahulu.
Perdana Menteri Datuk Seri Anwar Ibrahim berkata, kerajaan perlu mengambil kira jumlah penagih dalam kalangan anak muda termasuk di luar bandar yang semakin meningkat.
“Kita harus teliti betul-betul kerana perlu ingat, sebaik sahaja kita ‘menghalalkan’, nak mengawal (penggunaan kanabis) susah. Kita lihat di kampung-kampung misalnya, sudah ramai menagih.
“Saya cadangkan untuk buka ruang betul-betul mengenai implikasinya, baru-baru ini, Pengarah Jabatan Siasatan Jenayah Narkotik Bukit Aman Datuk Ayob Khan Mydin Pitchay bagi gambaran yang serius, sukar ditangani isu salah guna dadah dalam keadaan sekarang,” katanya.
Beliau berkata demikian ketika menjawab soalan yang diajukan oleh peserta program Dialog Anak Muda Temu Anwar, di Pusat Konvensyen Kuala lumpur, di sini hari ini. – KOSMO! ONLINE


Tukang rumah jadi pengedar pil kuda dicekup miliki senapang patah
Oleh ROHANA MOHD. NAWI

19 Mac 2023, 4:56 pm
KUALA KRAI – Seorang tukang rumah dicekup selepas dipercayai membawa selaras senapang patah buatan sendiri dan 60 biji pil kuda semasa memandu kenderaan pelbagai guna (MPV) di sekatan jalan raya (SJR) di hadapan Sekolah Menengah Kebangsaan (SMK) Kuala Krai di sini kelmarin.
Suspek berusia 39 tahun yang dipercayai terlibat dalam kegiatan pengedaran dadah ditahan semasa memandu MPV jenis Perodua Alza ke tempat kerjanya di Gua Musang dekat sini kira-kira pukul 10.30 malam.
Ketua Polis Daerah Kuala Krai, Superintendan Suzaimi Mohamad berkata, pemeriksaan di dalam MPV itu menemui selaras senapang patah buatan sendiri bersama 32 butir peluru hidup jenis 12 bore.
Menurutnya, polis turut menemui sebanyak 60 biji pil kuda bernilai RM600 yang dipercayai akan dijual kepada penagih dadah.
“Siasatan lanjut mendapati, suspek memperoleh kesemua pil kuda itu di Tanah Merah. Lelaki itu juga dipercayai aktif menjalankan kegiatan pengedaran pil tersebu sejak Januari lalu.
“Senapang patah yang dijumpai itu merupakan senjata api buatan sendiri dan suspek dipercayai menggunakannya untuk memburu haiwan di hutan bermula April tahun lalu sehingga hari ini,” katanya pada sidang akhbar di Ibu Pejabat Polis Daerah (IPD) Kuala Krai di sini hari ini.

Suzaimi memberitahu, suspek dipercayai membeli 32 butir peluru hidup itu daripada kenalannya di negara jiran dan senjata api itu juga digunakan untuk kegiatan pengedaran dadah.
Menurutnya, pemeriksaan lanjut mendapati, suspek mempunyai satu rekod lampau berkaitan dadah dan direman selama tujuh hari bermula semalam.
Tambahnya, kes disiasat mengikut Seksyen 39A (1) Akta Dadah Berbahaya 1952, Seksyen 15(1)(a) akta sama, Seksyen 8 Akta Senjata Api Penalti Lebih Berat 1971 dan Seksyen 8 Akta Senjata Api 1960. – KOSMO! ONLINE


5 gadis Iran ditangkap kerana menari lagu Selena Gomez
Oleh KOSMO

19 Mac 2023, 5:13 pm
TEHERAN – Lima gadis ditangkap di Iran selepas menari mengikut irama lagu penyanyi pop popular Amerika Syarikat (AS), Selena Gomez tanpa memakai tudung, lapor portal berita MailOnline semalam.
Iran menguatkuasakan undang-undang yang ketat mengenai tarian dan bentuk hiburan awam lain terutamanya untuk golongan wanita.
Satu video pendek menunjukkan kumpulan gadis tersebut yang memakai pakaian Barat menari lagu Calm Down nyanyian bersama penyanyi Nigeria, Rema dan Gomez. Ia dilaporkan dirakam di bandar Ekbatan, barat Teheran serta berlangsung ketika Hari Wanita Antarabangsa pada 8 Mac lalu.
Bagaimanapun, perbuatan gadis-gadis berkenaan disifatkan sebagai tindakan yang  menentang rejim Iran manakala Gomez turut berkongsi video dan berita tentang penahanan mereka di laman Instagramnya.
Penyanyi itu menulis: “Kepada wanita muda ini dan semua wanita Iran yang terus berani menuntut perubahan asas, sila ketahui bahawa kekuatan anda telah memberikan inspirasi.”
Sebelum ini, seorang  wartawan dan pembikin filem, Maziar Bahari menulis di internet: “Ini adalah adegan biasa di kebanyakan bandar di seluruh dunia. Tetapi di Iran, ia adalah satu tindakan penentangan.” – Agensi


Kerajaan pertimbang monopoli Touch n’ Go
Oleh NUR HUDA MUSA

19 Mac 2023, 5:29 pm
KUALA LUMPUR – Perdana Menteri, Datuk Seri Anwar Ibrahim memaklumkan akan mempertimbangkan semula monopoli syarikat Touch n’ Go Malaysia.
Anwar turut menyifatkan tiada perkembangan besar selepas lebih dua dekad beroperasi di negara ini.
“Touch ‘n Go sudah beroperasi lebih dua dekad, tiada kemajuan meyakinkan dalam sistemnya.
“Kita akan pertimbangkan semula monopoli terhadap Touch ‘n Go,” katanya.
Beliau berkata demikian ketika menjawab soalan yang diajukan oleh peserta program Dialog Anak Muda Temu Anwar, di Pusat Konvensyen Kuala lumpur, di sini hari ini. – KOSMO! ONLINE


Tindakan perobohan kampung PATI
Oleh ISKANDAR SHAH MOHAMED

19 Mac 2023, 4:51 pm
KLANG – Tindakan segera perobohan sebuah penempatan haram pendatang asing tanpa izin (PATI) di Taman Perindustrian Air Hitam di sini, akan dilakukan jika didapati milik tanah kerajaan.
Selain itu, Pejabat Daerah dan Tanah (PDT) Klang akan mengambil tindakan sama sekiranya wujud perlanggaran syarat oleh pemilik tanah tersebut.
Pegawai Daerah Klang, Shahman Jalaludin berkata, pihaknya akan melakukan semakan terperinci mengenai status pemilikan tanah kawasan berkenaan.
Katanya, notis amaran pendudukan secara tidak sah mengikut Seksyen 425 Kanun Tanah Negara 1965 akan dikeluarkan sekiranya melibatkan tanah kerajaan.
“Kita akan memberi tempoh tertentu sebelum melakukan tindakan perobohan di tanah tersebut.
“Bagi tanah persendirian, tindakan notis dikeluarkan mengikut Seksyen 127 kanun sama jika pemiliknya melanggar syarat seperti membina kediaman di atas tanah pertanian,” katanya ketika dihubungi hari ini.

Kosmo! semalam melaporkan sebuah perkampungan dalam ladang kelapa sawit yang dihuni lebih 100 PATI dari Flores sejak enam tahun lalu digempur dalam operasi di Taman Peridustrian Air Hitam di sini, kelmarin.
Tambah Shahman, pemantauan dan penguatkuasaan sentiasa dilakukan pihaknya bagi memastikan tiada tanah kerajaan diduduki secara haram.
“Sebarang pencerobohan terhadap mana-mana tanah itu amat dipandang serius terutama melibatkan warga asing.
“Kita tidak akan sesekali berkompromi untuk mengambil tindakan mengikut peruntukan Kanun Tanah Negara,” ujarnya. – KOSMO! ONLINE


Minat sertai ekonomi gig antara faktor lepasan SPM tidak sambung belajar
Oleh ROSALWANI CHE SOH

19 Mac 2023, 4:45 pm
JELI – Minat terhadap bidang ekonomi gig dan menjalankan perniagaan sendiri merupakan antara faktor pelajar lepasan Sijil Pelajaran Malaysia (SPM) tidak menyambung pengajian di kolej komuniti dan politeknik.
Timbalan Ketua Pengarah (Governan) Jabatan Pendidikan Politeknik dan Kolej Komuniti, Kamaludin Daud berkata, berdasarkan statistik Jabatan Perangkaan pada tahun lalu, kira-kira 30 peratus lepasan SPM yang memohon untuk memasuki institusi pengajian tinggi manakala lebih 70 peratus langsung tidak membuat permohonan.
Katanya, mereka lebih berminat untuk menjadi penghantar makanan selain menceburi bidang kesenian melalui media sosial memandangkan ia semakin popular.
“Kekurangan kemasukan lepasan SPM bukan sahaja berlaku di politeknik dan kolej komuniti, sebaliknya situasi sama turut berlaku di institusi kemahiran dan teknikal lain.
“Ia berlaku apabila taraf ekonomi negara berubah sehingga menyebabkan ramai golongan muda lebih berminat untuk menceburi bidang perniagaan secara dalam talian termasuk yang diusahakan oleh mereka sendiri,” katanya kepada pemberita selepas merasmikan program Agro Food Security Hub Politeknik Jeli, Politeknik Jeli di sini hari ini.
Mengulas lanjut, Kamaludin memberitahu, sehubungan itu, pihaknya telah mengadakan sesi bersemuka dengan pihak pemain industri untuk berbincang mengenai keperluan yang diperlukan melalui jurusan yang ditawarkan pihak politeknik dan kolej komuniti untuk pasaran kerja.

Menurutnya, Jabatan Pendidikan Politeknik dan Kolej Komuniti sentiasa membuka peluang kepada lepasan SPM untuk melanjutkan ke institusi pengajian itu. – KOSMO! ONLINE


FIMI raih RM1.02 bilion, Finas alu produksi luar
Oleh HANISAH SELAMAT

19 Mac 2023, 5:47 pm
KUALA LUMPUR – Perbadanan Kemajuan Filem Nasional Malaysia (Finas) meraih perolehan mencecah RM1.02 bilion menerusi insentif galakan penggambaran di Malaysia (FIMI).
Ketua Pegawai Eksekutif Finas, Profesor Dr. Md. Nasir Ibrahim berkata, jumlah berkenaan membabitkan 14 syarikat produksi termasuk tujuh daripadanya merupakan pembikin filem luar negara.
“Finas berjaya menarik produksi antarabangsa dan tempatan untuk mengadakan penggambaran di negara ini yang membabitkan jumlah perbelanjaan berjumlah RM1.02 bilion.
“Angka berkenaan membabitkan permohonan memulakan kerja penggambaran sepanjang tahun ini dengan jumlah yang sudah diluluskan pada Januari lalu sebanyak RM429 juta.
“Inilah perbelanjaan yang akan dikeluarkan pihak terbabit sepanjang menyempurnakan penggambaran filem mereka.
“Di sini penting membuat persiapan rapi tambahan pula dengan kehadiran produksi luar, mereka turut diwajibkan menggunakan khidmat tenaga mahir anak tempatan termasuk kru dan pelakon.

“Kemasukan produksi luar turut memberi impak kepada ekonomi setempat sama ada dari segi perniagaan setempat, logistik mahupun sektor perhotelan,” katanya selepas sidang media Hari Seniman Kebangsaan (HSK) 2023, baru-baru ini.
Katanya, jumlah berkenaan juga berkali ganda lebih tinggi berbanding perolehan tahun lalu yang menunjukkan angka RM187 juta.
“Tahun ini kita didatangi produksi dari Hollywood, Hong Kong, Australia dan negara jiran yang berminat dengan insentif ditawarkan termasuk produksi Million Dollar Island yang kini menjalani penggambaran di Itali membabitkan kos RM27 juta.
“Dalam tahun ini juga kita telah meluluskan penggambaran membabitkan produser terkenal, Ang Lee yang dijadualkan memulakan penggambaran filemnya dalam tempoh terdekat,” ulasnya.
Sementara itu, mengulas mengenai sambutan HSK 2023 pada 20 Mac ini (esok), Md. Nasir berkata, Finas sudah merangka pelbagai aktiviti untuk menyemarakkan acara bertemakan Filem Wadah Perpaduan, Titian Keharmonian.
Antara program itu adalah mengundang pelabur dan penggiat industri kreatif dari luar negara untuk berkongsi idea serta teknologi terkini bersama pengkarya tempatan.
“Program itu menjadi titik tolak untuk jalinan kerjasama termasuk meletakkan Malaysia sebagai lokasi penggambaran pilihan.
“Setakat ini, wakil dari tiga negara sudah bersetuju hadir iaitu China, Hong Kong dan Korea Selatan.
“Kami akan berbincang dan bawa mereka melawat ke studio Finas untuk memberi gambaran teknologi perfileman yang kita gunakan,” katanya.
HSK 2023 yang dianjurkan di Studio Sound Stage, FINAS turut dimeriahkan dengan persembahan artis veteran seperti Shaharudin Tamby, Aspalela Abdullah dan Junainah M. Amin.
Sebelum ini, kerajaan mengumumkan HSK disambut pada 22 Mac sempena memperingati hari ulang tahun kelahiran Seniman Agung, Allahyarham Tan Sri P. Ramlee.
Bagaimanapun, sambutan pada tahun ini diawalkan bagi memberi laluan untuk persediaan menyambut Ramadan. – KOSMO! ONLINE


PKNS ambil alih pengurusan kelab golf milik kerajaan Selangor
Oleh KOSMO!

19 Mac 2023, 5:51 pm
PETALING JAYA – Perbadanan Kemajuan Negeri Selangor (PKNS) akan diberi tanggungjawab penuh untuk menguruskan operasi semua kelab golf di bawah kerajaan negeri bagi memastikan pengoperasian lebih dinamik pada masa akan datang.
Menteri Besar Selangor, Datuk Seri Amirudin Shari berkata, ia bertujuan untuk menjadikan semua penganjuran perlawanan golf sama ada tempatan dan antarabangsa mencapai standard yang dimahukan.
Katanya, Kelab Golf Seri Selangor (KGSS) akan menjadi lokasi pertama yang diuruskan PKNS Management Services Sdn. Bhd. bermula 1 April ini.
“Melalui inisiatif unik ini, adalah diharapkan agar PKNS dan KGSS akan mengembangkan pencapaian dan mencipta peluang dan pelaburan melalui golf,” katanya ketika berucap menyempurnakan sambutan ulang tahun ke-25 KGSS di sini hari ini.
Sementara itu, Ketua Pegawai Eksekutif KGSS, Mohd. Zubir Idrus berkata, kelab itu telah membina reputasi baik dalam industri golf di negara ini sepanjang 25 tahun.
“Paling penting KGSS telah dikenali di atas pencapaian sebagai salah satu kelab yang mempunyai penyelenggaraan padang terbaik terutama untuk green dan bentuk padang yang mencabar.

“Oleh kerana itu, ia menjadi pilihan untuk penganjuran pertandingan golf berprestif seperti Selangor Masters dengan kerjasama Asian Development Tour pada November lalu,” katanya. – KOSMO! ONLINE


Kekasih dicekup berkhalwat beri alasan main game bola
Oleh DIYANATUL ATIQAH ZAKARYA

19 Mac 2023, 5:02 pm
MELAKA – Sepasang kekasih memberikan alasan bermain permainan bola selepas dicekup berkhalwat di sebuah hotel di Jalan Hang Tuah di sini, kelmarin.
Pasangan berusia 23 tahun itu dicekup kira-kira pukul 2.30 pagi oleh sepasukan penguat kuasa Jabatan Agama Islam Melaka (JAIM) dalam operasi cegah jenayah syariah.
Pengarah JAIM, Datuk Che Sukri Che Mat berkata, pasangan itu antara enam individu berusia 19 hingga 23 tahun yang ditahan dalam operasi bermula pukul 11 malam sehingga 4 pagi.
“Sepasang kekasih memberikan alasan mereka hanya bermain permainan bola ketika dicekup di dalam sebuah bilik hotel.
“Pasangan itu ditahan selepas gagal mengemukakan sebarang dokumen pernikahan dan mereka mendakwa adalah saudara jauh,” katanya kepada pemberita di sini, semalam.
Tambahnya, sepasang lagi kekasih yang dicekup merupakan penuntut universiti dan mendakwa datang dari Johor ke Melaka semata-mata bagi meraikan hari jadi sebelum mendaftar masuk di sebuah hotel.

Jelasnya, kesemua pasangan itu ditahan mengikut Seksyen 53 Enakmen Kesalahan Syariah Negeri Melaka 1991 kerana berkurung mendatangkan syak.
Mengulas lanjut Che Sukri berkata, tangkapan itu merupakan hasil maklumat yang diterima daripada orang awam dan ahli Rakan Setiaku JAIM (Raseim).
“Kami sangat berterima kasih atas perkongsian maklumat dan mengalu-alukan orang ramai untuk menyertai Raseim bagi membantu pencegahan, pemantauan dan penguatkuasaan undang-undang Syariah.
“Mereka yang ditahan boleh dikenakan hukuman denda sehingga RM3,000 atau di penjara selama maksimum 24 bulan atau kedua-duanya sekali, manakala pelaku wanita berdepan denda maksimum RM2,000 atau penjara tempoh sama atau kedua-duanya sekali,” katanya. – KOSMO! ONLINE


25 calon hampiri jawatan MKT UMNO
Oleh KOSMO!

19 Mac 2023, 5:33 pm
PETALING JAYA – 25 calon tersenarai rapat bagi jawatan Ahli Majlis Kerja Tertinggi (MKT) UMNO, menerusi paparan keputusan rasmi sehingga pukul 5 petang ini.
Masih kekal mendahului carta tiga teratas, Datuk Seri Shamsul Anuar Nasarah (175 undi), Datuk Seri Zambry Abdul Kadir (172), Tengku Datuk Seri Zafrul Tengku Abdul Aziz (166).
Selain itu, Datuk Seri Ahmad Maslan (164), Datuk Seri Bung Moktar Radin (157), Datuk Ahmad Jazlan Yaakub (149), Datuk Seri Abdul Azeez Abdul Rahim (148), Datuk Seri Shahaniza Shamsuddin (128), Datuk Azlan Osman (124) dan Datuk Seri Dr. Md Alwi Che Ahmad (116).
Turut tersenarai, Datuk Dr Shaik Hussein Mydin (116) dan Datuk Mohd Razlan Muhammad Rafizi (111), Datuk Zahida Zarik Khan (110), Datuk Seri Mohd Sharkar Shamsudin (109), Datuk Seri Abdul Rahman Mohamad (109) dan Datuk Mohd. Puad Zarkashi (106).
Sembilan lagi calon yang mengungguli carta 25 ialah Datuk Seri Jamil Khir Baharom (104), Isham Jalil (100), Datuk Seri Johan Abdul Aziz (100), Datuk Seri Abd Rahman Dahlan (97), Datuk Seri Dr Ahmad Said (95), Datuk Rosnah Rashid Shirlin (92), Datuk Mohd Rafi Alli Hassan (91) dan Datuk Suraya Yaacob (89).
Seramai 95 calon bersaing bagi merebut jawatan ahli MKT UMNO pada pemilihan parti itu yang berlangsung di seluruh negara. – KOSMO! ONLINE


Rombongan pengantin jalan kaki 28 kilometer kerana mogok
Oleh KOSMO

19 Mac 2023, 6:30 pm
NEW DELHI – Seorang pengantin lelaki dan rombongan perkahwinannya terpaksa berjalan kaki sejauh 28 kilometer (km) ekoran mogok dianjurkan pemandu teksi di daerah Rayagada, negeri Odisha, India, lapor laman berita The Economic Times semalam.
Mereka terpaksa berjalan sepanjang malam dari Sunakhandi untuk sampai ke kampung pengantin perempuan di Dibalapadu di mana majlis perkahwinan itu diadakan, kelmarin.
Sebuah video menunjukkan pengantin lelaki dan ahli keluarganya berjalan pada waktu malam menjadi tular di media sosial.
Perkahwinan itu diadakan pada pagi Jumaat tetapi ahli keluarga pengantin lelaki terpaksa tinggal di rumah pengantin perempuan bagi menunggu sehingga persatuan pemandu teksi menghentikan mogok supaya mereka boleh pulang ke rumah.
Persatuan Pemandu Ekta Mahasangh yang telah melancarkan mogok di seluruh negeri itu menuntut langkah kebajikan sosial seperti insurans, pencen, pembentukan lembaga kebajikan dan faedah lain untuk pemandu.
Bagaimanapun, mogok itu kini telah ditangguhkan selama 90 hari berikutan jaminan kerajaan negeri bahawa semua tuntutan mereka akan dipenuhi. – Agensi


UniSZA, SMK Seri Nilam terima kemudahan perpustakaan Digital YBR
Oleh MOHD AZLI ADLAN

19 Mac 2023, 4:30 pm
KUALA NERUS – Yayasan Bank Rakyat (YBR) menyediakan ruang khas perpustakaan digital, Serambi Ilmu Rakyat (SIR) di Universiti Sultan Zainal Abidin (UniSZA) di sini dan Sekolah Menengah Kebangsaan (SMK) Seri Nilam, Kuala Terengganu.
Pengurus Besar YBR, Syaiful Rizal Abdul Ghani berkata, pemilihan UNISZA dan SK Seri Nilam bertujuan memudahkan pelajar universiti dan sekolah di Pantai Timur tersebut mengakses maklumat secara digital.
Beliau berkata, universiti dan sekolah terbabit masing-masing menerima set komputer, meja dan 50 kad akses keahlian e-perpustakaan.
“Projek ruang SIR telah bermula pada tahun lalu melibatkan peruntukan RM350,000 setahun untuk langganan dan pangkalan data bahan digital daripada pembekal.
“SMK Seri Nilam merupakan sekolah pertama terlibat dalam projek SIR,” katanya sewaktu menghadiri perasmian ruang SIR UNISZA yang disempurnakan Naib Canselornya, Prof. Dr. Fadzli Adam di sini hari ini.
Syaiful Rizal berkata, sebelum ini. YBR lebih memfokuskan penyediaan ruang SIR tersebut di institusi pengajian tinggi (IPT).

Beliau berkata, YBR berharap ruang tersebut dimanfaatkan pelajar universiti dan sekolah berkenaan untuk menyelesaikan tugasan diberi pensyarah dan guru masing-masing.
“Ruang SIR adalah platform untuk mencari bahan-bahan digital dan informasi terkini untuk pembelajaran mereka.
“Ia menggalakkan pelajar terbabit kerap ke perpustakaan kerana ruang SIR menyediakan hab pendidikan tanpa sempadan,” katanya. – KOSMO! ONLINE


Wan Rosdy, Johari, Mohamed Khaled menang jawatan Naib Presiden UMNO
Oleh KOSMO!

19 Mac 2023, 3:36 pm
PETALING JAYA – Datuk Seri Wan Rosdy Wan Ismail, Datuk Seri Mohamed Khaled Nordin dan Datuk Seri Johari Abdul Ghani menang jawatan Naib Presiden UMNO 2023.
Pengerusi Jawatankuasa Pemilihan UMNO (JPU) 2023, Tan Sri Shahrir Samad, berkata, masih ada empat daripada 191 bahagian yang masih belum menyerahkan keputusan, namun beliau berpendapat ia tidak akan mengubah keputusan terkini.
“Bagi jawatan Naib Presiden UMNO, Wan Rosdy mendapat undian tertinggi iaitu 124 undian, kedua Mohamed Khaled (114) dan Johari (107).
“Hari ini ada 187 keputusan daripada 191 bahagian tetapi kami berpendapat empat lagi (keputusan) tidak akan mengubah kedudukan yang telah dicapai terutamanya bagi jawatan Pengerusi Tetap yang kekal dipegang oleh Tan Sri Badruddin Amiruddin dengan 174 undi manakala jawatan Timbalan dimenangi oleh Datuk Seri Abdul Fattah Abdullah (125 undi).
“Secara rasminya, Badruddin boleh dikatakan mengekalkan kedudukan beliau sehingga pemilihan yang akan datang,” katanya dalam sidang media di Menara Dato’ Onn, sebentar tadi. – KOSMO! ONLINE


Johor dapat peruntukan RM296.4 juta baik pulih jalan
Oleh MOHAMAD FAIZAL HASHIM

19 Mac 2023, 4:01 pm
ISKANDAR PUTERI – Kerajaan negeri mendapat peruntukan sebanyak RM296.4 juta daripada kerajaan Pusat bagi membaik pulih jalan persekutuan dan jalan di negeri ini pada tahun ini.
Pengerusi Jawatankuasa Kerja Raya, Pengangkutan dan Infrastruktur negeri, Mohamad Fazli Salleh berkata, RM97.4 juta daripada peruntukan itu digunakan bagi membaik pulih jalan persekutuan di jalan Mersing-Johor Bahru, jalan Batu Pahat-Johor Bahru-Muar dan jalan Pontian-Johor Bahru-Batu Pahat-Muar.
Beliau berkata, ketiga-tiga jalan itu tidak pernah diselenggara sejak empat tahun lalu setelah tidak menerima kontrak untuk berbuat demikian sehingga tahun lalu.
“Pada tahun lalu, kita sudah memeterai perjanjian antara pihak pemaju dengan Jabatan Kerja Raya (JKR) bagi mendapat peruntukan membaik pulih tiga jalan tersebut.
“Bagi jalan persekutuan lain yang mengalami kerosakan, ia masih menggunakan kontrak sedia ada bagi kerja membaik pulih,” katanya ketika ditemui pemberita selepas Persidangan Penggal Kedua DUN Johor ke-15 , di Bangunan Sultan Ismail, di sini hari ini.
Dalam pada itu, Mohamad Fazli berkata, kerajaan negeri juga merancang untuk membaik pulih beberapa jalan negeri di Johor menggunakan peruntukan kira-kira RM124 juta.

Katanya, kerajaan negeri dijangka mendapat peruntukan yang lebih setelah Perdana Menteri, Datuk Seri Anwar Ibrahim memberitahu kerajaan akan meningkatkan pemberian Sistem Maklumat Rekod Jalan Raya (MARRIS) bagi tujuan itu pada pembentangan Belanjawan 2023. – KOSMO! ONLINE


Cuti sekolah tamat, aliran trafik di lebuh raya sesak
Oleh TUAN NURHIDAYAH TUAN AB.GHANI

19 Mac 2023, 3:47 pm
PETALING JAYA – Aliran trafik di lebuh raya utama iaitu Lebuh Raya Kuala Lumpur-Karak (KLK) dilaporkan perlahan ekoran pertambahan kenderaan yang bermula sejak tengah hari tadi.
Lembaga Lebuhraya Malaysia (LLM) menerusi laman Twitternya berkata, trafik perlahan sejauh 9.2 kilometer (km) dari km 29 di [email protected], sebelum keluar Plaza tol Gombak ke pusat bandar Kuala Lumpur.
Seterusnya, trafik sesak sejauh 2.4 km bermula dari km 76.9 sehingga km 74.5 (Karak) berikutan semua lorong terhalang akibat kemalangan di km 74.3.
Susulan kemalangan terbabit, LLM memaklumkan, semua kenderaan dilencongkan ke susur Sungai Dua.
Sementara itu di Lebuh Raya Utara Selatan, [email protected], trafik perlahan di Km 259.6 hingga Km 260.4 arah utara dari Port Dickson (U) ke Seremban.
Katanya, lorong Smartlane telah diaktifkan manakala laluan paling kiri boleh dilalui.

Bagi [email protected], trafik perlahan susulan kemalangan yang berlaku di km 451.2 arah Selatan dari Rawang (S) ke Sungai Buloh Hospital sehingga mengakibatkan lorong kanan terhalang.
Sementara itu, lorong kiri terhalang dan kenderaan bergerak perlahan susulan kemalangan yang berlaku di km 107.7 arah utara dari Bertam ke Sungai Petani. – KOSMO! ONLINE


Mayat lelaki dijumpai tersangkut pada dahan kayu
Oleh TUAN NURHIDAYAH TUAN AB.GHANI

19 Mac 2023, 3:26 pm
KAJANG – Mayat seorang lelaki dijumpai tersangkut pada dahan kayu di dalam sungai berhampiran Tenaga Nasional Berhad (TNB), di sini, tengah hari semalam.
Pengarah Bomba dan Penyelamat Selangor (JBPM), Datuk Norazam Khamis berkata, menurut laporan awal, lelaki berusia 30-an dipercayai telah terjun ke dalam sungai sedalam lapan kaki sekitar pukul 1.05 tengah hari semalam.
Katanya, sembilan kekuatan anggota dari Balai Bomba dan Penyelamat (BBP) Kajang telah bergegas ke lokasi kejadian bagi operasi mencari dan menyelamat mangsa terbabit.
“Operasi mencari mangsa ditangguhkan pada pukul 6 petang semalam dan telah disambung semula hari ini bermula pukul 9 pagi tadi.
“Mangsa berjaya ditemui tersangkut pada dahan kayu oleh anggota bertugas kira-kira pukul 1.05 tengah hari,” ujarnya dalam kenyataan hari ini.
Menurutnya, mayat lelaki berkenaan dijumpai sejauh 2.9 kilometer (km) dari tempat dilaporkan hilang. -KOSMO! ONLINE


Mahkamah: Abdul Hadi tampil beri keterangan petisyen Parlimen Marang
Oleh MOHD AZLI ADLAN

19 Mac 2023, 3:32 pm
KUALA TERENGGANU – Presiden Pas, Tan Sri Abdul Hadi Awang tampil sebagai saksi ketiga perbicaraan petisyen difailkan Barisan Nasional (BN) bagi membatalkan keputusan Pilihan Raya Umum Ke-15 (PRU15) Parlimen Marang di Mahkamah Pilihan Raya Terengganu di sini hari ini.
Ahli Parlimen Marang tersebut memberi keterangan di hadapan Hakim Datuk Hassan Abdul Ghani yang bersidang sebagai Hakim Pilihan Raya.
Beliau yang ditemui selepas prosiding di luar mahkamah berkata, telah memberi kerjasama baik dengan memberi keterangan selama hampir sejam.
“Tiada apa apa, biasa (dan) saya jawab semua soalan peguam kita (responden), peguam dia (pempestiyen).
“Insya-Allah tidak melibatkan kesalahan undang-undang pilihan raya,” katanya di sini hari ini.
Abdul Hadi mendakwa, petisyen yang dikemukakan BN terengganu itu sekadar perang saraf setelah gagal memenangi kerusi Parlimen Marang pada PRU15 lalu.

Kosmo! 12 Februari lalu melaporkan Mahkamah Pilihan Raya Terengganu menolak bantahan awal dikemukakan Abdul Hadi untuk membatalkan petisyen keputusan PRU15 bagi Parlimen Marang difailkan calon BN.
Sebelum itu, Badan Perhubungan UMNO Terengganu telah memfailkan petisyen untuk membatalkan keputusan PRU15 bagi Parlimen Kuala Terengganu, Marang dan Kemaman mengikut Akta Kesalahan Pilihan Raya 1954. – KOSMO! ONLINE


Dedikasi John Wick Chapter Four untuk Lance Reddick
Oleh HANISAH SELAMAT

19 Mac 2023, 4:18 pm
PEMERGIAN pelakon filem John Wick, Lance Reddick pada Jumaat lalu memberi kesan mendalam terhadap Keanu Reeves selaku bintang utama francais popular tersebut.
Sebagai rakan sepasukan yang bekerja dengan mendiang sejak 2014, bintang popular Hollywood itu mengakui terkesan dengan kehilangan Reddick.
Sebagai penghormatan, Reeves bersama pengarah Chapter Four iaitu francai keempat John Wick yang bakal ditayangkan pada 24 Mac ini mendedikasikan filem berkenaan kepada Reddick.
“Kami bersedih dengan kehilangan rakan baik dan teman sekerja, Lance Reddick. Beliau seorang yang gigih serta rakan sepasukan terbaik.
“Kasih sayang dan doa kami untuk isterinya, Stephanie, anak-anak, keluarga serta rakan terdekat. Kami dedikasikan John Wick Chapter Four untuknya. Kami akan merinduinya,” kata kenyataan berkenaan.
Reddick, 60, yang turut menyerlah dalam The Wire menghembuskan nafas terakhir di kediamannya di Los Angeles, Amerika Syarikat, kelmarin iaitu seminggu sebelum John Wick Chapter 4 disiarkan.

Dua minggu lalu, aktor yang terkenal dengan watak Charon dalam francais John Wick itu menghadiri sidang media mempromosikan filem tersebut di Los Angeles, lapor United Press International (UPI).
Reddick membintangi keempat-empat francais John Wick, bermula dengan filem asal pada 2014.
Sementara itu, penerbit drama bersiri, The Wire, David Simon turut menzahirkan kesedihan atas pemergian Reddick.
“Beliau profesional dan sempurna. Gandingan setia dan berjiwa indah. Terlalu cepat untuk kita mengenali dan mencintainya,” tulisnya.
Pada masa sama, rakan gandingan Reddick dalam drama bersiri tersebut, Wendell Pierce turut memberi penghormatan menerusi ciapan Twitter.
Reddick yang dilahirkan di Baltimore terkenal dengan wataknya sebagai Lt. Cedric Daniels iaitu anggota polis Baltimore dalam drama HBO, dari 2002 hingga 2008.
Sebelum John Wick, Reddick pernah membintangi deretan filem lain antaranya The Guest, White House Down, Jonah Hex, Don’t Say a Word dan banyak lagi. – KOSMO! ONLINE


Sesak hampir dua jam, lori kontena terbalik di Karak
Oleh TUAN NURHIDAYAH TUAN AB.GHANI

19 Mac 2023, 4:23 pm
PETALING JAYA – Aliran trafik di Lebuh Raya Kuala Lumpur-Karak (KLK) semakin memburuk setelah sebuah lori kontena terbalik di Kilometer (KM) 74.3 menyebabkan kesesakan hampir dua jam.
Lebuh Raya Pantai Timur (LPT) menerusi Twitter rasminya berkata, lori terbabit telah menutupi laluan kecemasan, manakala kenderaan dilihat bergerak perlahan.
Katanya, lorong kanan di KM 74.3 (Karak-Bentong) ditutup sementara bagi kerja-kerja pembersihan tumpahan diesel di lokasi.
“Pengguna disarankan menggunakan laluan susur yang telah ditetapkan.
“Sila pandu dengan berhemah dan patuhi arahan petugas di lokasi,” tegasnya.
Sementara itu, menjengah ke ruangan komen, seorang pengguna berkongsi keadaan semasa di Lebuh Raya KLK apabila dia turut terperangkap dalam kesesakan yang berlaku.

“Kebas kaki pandu kereta manual, siapa nak ke Bentong dan arah sama, sila guna jalan alternatif lain untuk elak anda menyesal kemudiaanya,” kongsi Azmirul. – KOSMO! ONLINE


Restoran K-Town rai 30 gelandangan nikmati makanan Korea
Oleh KOSMO!

19 Mac 2023, 3:27 pm
PETALING JAYA – K-Town Korean BBQ (K-Town) telah  meraikan 30 residen daripada Pusat Transit Gelandangan Kuala Lumpur (PTGKL) untuk menikmati hidangan di salah sebuah cawangannya di G-Village, Desa Pandan, Kuala Lumpur baru-baru ini.
Melalui hidangan All-You-Can-Eat itu, telah berjaya memberi pengalaman baharu kepada kumpulan gelandangan tersebut merasai keenakan makanan Korea di restoran berkenaan.
Pengasas syarikat tersebut, Andy Goh berkata, ini bukan program tanggungjawab sosial korporat (CSR) yang pertama dianjurkan kerana syarikat pernah menganjurkan satu program yang melibatkan pelajar tahfiz sewaktu pembukaan K-Town.

“Bagaimanapun untuk majlis membabitkan warga  gelandangan ini, ia  adalah yang pertama,” katanya dalam kenyataan yang dikeluarkan di sini baru-baru ini.
K-Town, sebuah syarikat berstatus pemilikan bumiputera itu kini memiliki tiga cawangan iaitu di Desa Pandan, Bukit Jelutong, Shah Alam dan juga di Holiday Villa Johor Bahru.
Selain itu, Goh menjelaskan, hidangan All-You-Can-Eat bukan sahaja bersesuaian untuk bulan Ramadan tetapi boleh dinikmati pada bila-bila masa.

Pakej berkenaan menyediakan 50 variasi menu termasuk 12 jenis minuman dengan harga berpatutan iaitu daripada serendah RM79 ++ pada hari biasa dan RM89.00++ untuk hujung minggu. Sementara kanak-kanak  dan warga emas, mereka boleh menikmati hidangan tersebut pada harga serendah RM39.00++
“Selain hidangan yang lazat dan berkualiti, pelanggan akan diberikan layanan seperti orang kenamaan yang mana  petugas kami akan melayan mereka sepanjang menjamu selera,” ujar Goh yang merupakan graduan kulinari dan juga bekas pramugara di Singapura sebelum ini. -KOSMO!ONLINE


54 ketua bahagian UMNO muka baharu
Oleh KOSMO!

19 Mac 2023, 4:36 pm
PETALING JAYA – Terdapat 54 muka baharu tampil sebagai ketua bahagian UMNO bagi pemilihan UMNO kali ini.
Pengerusi Jawatankuasa Pemilihan UMNO (JPU) 2023, Tan Sri Shahrir Samad, berkata, ia jelas menunjukkan berlakunya perubahan politik dalaman pada pemilihan 2023.
“Hampir 30 peratus muka baharu dan perubahan tersebut bukan melibatkan satu negeri sahaja malah berlaku secara keseluruhan antaranya Wilayah Persekutuan ada enam muka baharu.
“Selain itu Melaka (3 ), Kedah (5), Terengganu (3), Pulau Pinang (2), Kelantan (5), Negeri Sembilan (2), Pahang (5), Johor (10), Perak (4), Selangor (6) dan Perlis,” katanya ketika sidang akhbar di Menara Dato’ Onn, Kuala Lumpur, hari ini.
Dalam masa sama, beliau turut menegaskan supaya etika ditekankan oleh seluruh perwakilan yang terlibat dalam pemilihan akan datang.
“Kita tekankan kualiti kepada 190,000 ahli UMNO yang terlibat supaya patuh soal tata etika.

“Selain itu perlu juga mempunyai kefahaman dan tanggungjawab kerana kalau dinilai dari kuantiti sahaja, ia bukan tanda amalan demokrasi sebenar,” jelasnya. – KOSMO! ONLINE


Tanah kubur T20 berharga lebih RM200,000
Oleh KOSMO!

19 Mac 2023, 2:36 pm
PETALING JAYA – Sepasang suami isteri di Indonesia berkongsi perancangan kematian mereka apabila memilih untuk disemadikan di tanah perkuburan harga ‘kayangan’ dan didakwa lengkap sijil menghadap kiblat di San Diego Hills, Jawa Barat, Indonesia.
Dalam video tersebut, pasangan itu turut berkongsi harga kubur bagi beberapa kategori antaranya ialah single (RM18,811), semi private (RM133,830) pakej manakala kategori private pula bernilai RM249,453.
Bukan itu sahaja, malah ada juga pakej yang lebih mahal disediakan bersama gazebo dan nisan fleksibel, namun harganya tidak dimaklumkan.
“Aku dengan Paksu putuskan untuk beli tanah kubur suami isteri dan rasanya memilih tempat kita dikubur ketika masih hidup itu ternyata sedih dan berat ya.
“Ini makam suami isteri yang dipagari dengan tanaman harga 300 jutaan, sudah habis terjual,” kongsinya.
Perkongsian di Twitter TikTok berguna itu membuatkan ramai terkejut dan rata-rata baru mengetahui kewujudan tanah perkuburan mewah sedemikian.

“Menakutkan, yang Private sahaja dah hampir RM249,000. Belum lagi kategori Pavillion dan Peak tu lagi. Tapi memang jurang kekayaan orang kaya dan miskin di Indonesia jauh luas,” kata Nasrul.
“Mereka ni memang lain macam, di Malaysia ada ke kubur macam ni?” soal Seokjinie.
“Baru tahu,” tulis Borealis ringkas.
Sebelum ini allahyarham pelakon Ashraf Sinclair turut dikebumikan di San Diego Hills di situ. – KOSMO! ONLINE


SAM gesa peniaga tidak dibenarkan beroperasi di View Point Wang Kelian
Oleh SYED AZLAN SAYED HIZAR

19 Mac 2023, 3:22 pm
PADANG BESAR – Sebuah badan bukan kerajaan Sahabat Alam Malaysia (SAM) menggesa pihak berkuasa yang menguruskan Taman Negeri Perlis supaya tidak membenarkan lagi peniaga-peniaga berniaga di kawasan View Point Wang Kelian di sini.
Presiden SAM, R. Meenakshi berkata, pihaknya menerima beberapa aduan awam mengenai kehadiran peniaga yang didakwa menghalang pemandangan di View Point Wang Kelian yang menjadi tempat tumpuan pelancong di negeri itu.
“Pengadu memaklumkan, keberadaan peniaga-peniaga menghalang pengunjung menikmati keindahan persekitaran dan mengambil gambar.
“Malah peniaga-peniaga tersebut meletakkan kenderaan mereka di kawasan view point yang menyebabkan ruang agak terhad untuk pengunjung menghirup udara bersih,” katanya dalam satu kenyatan di sini hari ini.
Tambahnya, keberadaan peniaga-peniaga tersebut di kawasan titik tinjau itu juga menimbulkan masalah sampah dan kebersihan persekitaran. – KOSMO! ONLINE


Mosti mahu tambah 10 Ruang Daya Cipta tahun ini
Oleh LUQMAN RIDHWAN MOHAMED NOR

19 Mac 2023, 3:08 pm
KUALA KANGSAR – Kementerian Sains, Teknologi dan Inovasi (Mosti) berhasrat untuk menambah 10 lagi Ruang Daya Cipta (RDC) di seluruh negara pada tahun ini.
Menterinya, Chang Lih Kang berkata, sejak 2020 sehingga kini, pihak kementerian telah menubuhkan 10 RDC di lokasi seperti Manong di Perak dan Sabak Bernam, Selangor.
“Kita ada 10 RDC tapi kita akan cuba perbanyakkan di kawasan luar bandar. Kalau boleh kita nak bangunkan lebih daripada 10 RDC.
“Setiap RDC dibangunkan dengan peruntukan RM300,000. Memang kita ada peruntukan untuk 10 RDC tersebut (yang akan dibangunkan),” katanya pada sidang akhbar di sini hari ini.
Terdahulu, beliau mengadakan lawatan kerja sekali gus melancarkan RDC Manong di sini sebelum mengunjungi serta merasmikan Floraponic Farm [email protected] di lokasi berdekatan.
Mengulas lanjut, Lih Kang berkata, pihak kementerian juga mungkin membangunkan model RDC berbeza daripada sedia ada.

Untuk itu, katanya, Mosti bercadang untuk melaksanakan geran pembiayaan sepadan dengan wakil-wakil rakyat atau kerajaan negeri agar RDC tersebut dapat dibangunkan dengan lebih banyak.
RDC yang dahulunya dikenali sebagai Ruang Reka Cipta telah dibangunkan di lokasi seperti Sandakan, Sabah; Langkawi, Kedah; Tumpat, Kelantan; Kuala Terengganu, Terengganu; Bera, Pahang serta Pusat Komuniti Desa (PKD) Layang-Layang dan Kota Tinggi, Johor.
Ia yang dibangunkan oleh Mosti melalui Yayasan Inovasi Malaysia (YIM) menggabungkan elemen automasi dan pembengkelan seperti bengkel mesin, kraftangan (seni dan kraftangan), peralatan mini studio dan sudut inovasi pemikiran daya cipta.
Lih Kang berkata, ia yang boleh digunakan secara percuma oleh orang awam seperti pelajar, ahli akademik, syarikat pemula serta perusahaan kecil dan sederhana di kawasan sekitarnya. – KOSMO! ONLINE


PRN: Kemenangan besar PH-BN bukti kestabilan Kerajaan Perpaduan
Oleh KOSMO!

19 Mac 2023, 2:50 pm
SEBERANG PERAI – Keputusan Pilihan Raya Negeri (PRN) di enam negeri yang akan diadakan nanti menjadi penanda aras kestabilan Kerajaan Perpaduan yang terbentuk hasil kerjasama Pakatan Harapan (PH) dan Barisan Nasional (BN) di peringkat pusat ketika ini.
Setiausaha Agung DAP, Anthony Loke Siew Fook berkata, kemenangan besar Kerajaan Perpaduan khususnya pada PRN di Pulau Pinang, Selangor, Negeri Sembilan dan Kedah menjadi faktor penting kepada PH dan BN untuk terus kekal menerajui Putrajaya.
“Hanya dengan kemenangan besar kita di Pulau Pinang dapat membantu mengekalkan Kerajaan Perpaduan, dan kerajaan hari ini perlu dikekalkan kerana hanya kita yang dapat memupuk perpaduan dan membawa dasar-dasar progresif untuk negara.
“Jika Kerajaan Perpaduan ini digulingkan dan gagal dipertahankan, maka kerajaan baharu yang akan menggantikan kita kelak akan membawa negara kita ke belakang. Kita tidak boleh membenarkan mana-mana puak termasuk pelampau agama untuk menerajui negara kita,” katanya ketika berucap merasmikan Konvensyen Tahunan Negeri DAP Pulau Pinang 2023 di sini hari ini.
Menurut Anthony Loke yang juga Menteri Pengangkutan, kestabilan Kerajaan Perpaduan di peringkat Pusat juga bakal memberi kelebihan kepada Kerajaan Negeri Pulau Pinang khususnya.
Jelas beliau, ini kerana, sekiranya DAP tidak membentuk Kerajaan Perpaduan ketika ini, Pulau Pinang akan terus dipinggirkan dari segi peruntukan seperti yang dilakukan oleh kerajaan-kerajaan terdahulu termasuk selepas tumbangnya Kerajaan PH pada Februari 2020.

“Langkah Sheraton telah menggantikan sebuah Kerajaan Pusat yang tidak pro-Pulau Pinang, mereka meminggirkan dan menganak-tirikan Pulau Pinang, projek-projek pembangunan diketepikan dan ini sudah semestinya membantutkan pembangunan di negeri ini.
“Tetapi hari ini, kita berada di dalam Kerajaan Perpaduan dan semangat kita dalam kerajaan ini adalah kita tidak akan meminggirkan mana-mana negeri, walaupun saya Menteri daripada DAP, namun saya akan menjaga seluruh rakyat dan seluruh negeri, apatah lagi negeri-negeri PH yang sudah tentu tidak akan dipinggirkan,” tambahnya. – KOSMO! ONLINE


250 sukarelawan sertai program pelihara habitat penyu
Oleh SAFINA RAMLI

19 Mac 2023, 2:22 pm
GEORGE TOWN – Seramai 250 sukarelawan menyertai program ‘Friends of Sea Turtles’ dalam usaha menyokong pemeliharaan habitat penyu di Taman Negara Teluk Bahang di sini semalam.
Pengarah Jabatan Alam Sekitar (JAS) Pulau Pinang, Sharifah Zakiah Syed Sahab berkata, program tersebut diadakan sempena Hari Kitar Semula Global yang disambut pada 18 Mac setiap tahun.
Menurutnya, penganjuran itu diadakan bersama KAO Group Penang dan Pertubuhan Nur Salam Wilayah Utara dengan kerjasama rakan-rakan agensi seperti Jabatan Perlindungan Hidupan Liar dan Taman Negara Pulau Pinang (Perhilitan).
“Program ini turut disertai para sukarelawan daripada pelbagai agensi dan acara dimulakan dengan acara mendaki ke Pantai Keranchut untuk ke Pusat Konservasi Penyu.
“Antara program yang diadakan adalah penanaman pokok mempari, kelapa pandan dan 100 anak pokok merambong turut disemai untuk menggalakkan penyu bertelur di pantai itu,” katanya dalam satu kenyataan di sini hari ini.
Turut diadakan adalah pemasangan empat unit lampu solar oleh Institut Kemahiran Mara (IKM) Seberang Perai Utara, penyerahan dua unit ‘hand blower’ untuk kegunaan Jabatan Perikanan dan Jabatan Perlindungan Hidupan Liar dan Taman Negara Pulau Pinang.

“Para peserta amat bertuah kerana berpeluang menyaksikan anak penyu yang baru menetas. Justeru, usaha pemeliharaan penyu sangat bertepatan kerana ekosistem hidupan laut juga bergantung kepada fungsi penyu sendiri yang membantu mengawal pembiakan obor-obor yang merupakan makanan kepada salah satu spesies penyu,” katanya. – KOSMO! ONLINE


2 pekerja keselamatan, pemandu kereta maut langgar belakang kren
Oleh TUAN NURHIDAYAH TUAN AB.GHANI

19 Mac 2023, 2:30 pm
KUALA LUMPUR – Tiga individu terdiri daripada dua pekerja keselamatan kren dan pemandu kereta disahkan meninggal dunia setelah terlibat dalam kemalangan selepas sebuah kereta melanggar belakang kren berhampiran Kuen Cheng High School, Jalan Syed Putra, Bukit Seputeh, di sini, awal pagi tadi.
Pusat Gerakan Operasi menerima panggilan kecemasan sekitar pukul 3.46 pagi dan seramai 10 anggota dari Balai Bomba dan Penyelamat (BBP) Hang Tuah telah dikerahkan ke lokasi kejadian.
Menurut komander operasi, Pegawai Bomba Kanan II (PBK II), K. Segar berkata, kemalangan jalan raya berlaku apabila sebuah kereta jenis Proton Saga melanggar belakang kren yang diletakkan di bahu jalan.
Katanya, kemalangan tersebut melibatkan tiga lelaki iaitu seorang pemandu dan dua pekerja keselamatan.
“Sebaik tiba di lokasi kejadian, kita mendapati pemandu kereta berkenaan tersepit di bahagian pemandu.
“Dua lagi mangsa iaitu pekerja keselamatan bertugas menjaga kren telah disahkan maut ditempat kejadian,” ujarnya dalam kenyataan hari ini.

Menurutnya lagi, mangsa telah diserahkan kepada pihak polis untuk tindakan lanjut. – KOSMO! ONLINE


KPM sudah hasilkan 70 peratus buku teks digital
Oleh MUSTAQIM MOHAMED

19 Mac 2023, 3:02 pm
KOTA BHARU – Kementerian Pendidikan (KPM) sudah menghasilkan sebanyak 70 peratus buku teks digital untuk kegunaan murid dan pelajar sekolah.
Ketua Pengarahnya, Datuk Pkharuddin Ghazali memaklumkan, penggunaan buku teks digital telah dimasukkan ke platform kelima pembelajaran dalam talian.
Menurutnya, bagaimanapun, KPM masih berusaha memastikan peranti-peranti mencukupi dibekalkan ke sekolah bagi membolehkan penggunaan buku teks digital diperluaskan ke seluruh negara.
“Sebanyak 50,000 komputer riba telah diluluskan untuk diagihkan ke sekolah-sekolah di seluruh negara. Perolehan itu akan dibuat mengikut formula yang sedang diperkemaskan supaya semua sekolah mendapat bekalan komputer riba untuk digunakan bagi tujuan pengajaran khususnya dalam pengunaan buku teks digital serta lain-lain bahan.
“Sekiranya berjalan lancar, perkara ini akan diselesaikan dalam tahun semasa. Kita berharap agihan akan dilakukan mengikut kesesuaian keperluan sekolah-sekolah pada masa akan datang,” katanya pada sidang akhbar selepas lawatan kerja di Sekolah Jenis Kebangsaan China (SJKC) Chung Hwa di sini hari ini.
Mengulas lanjut, Pkharuddin memberitahu, KPM sedang bergerak ke arah melaksanakan Dasar Pendidikan Digital dan perkara tersebut dalam proses untuk dibawa kepada jemaah menteri.

Dalam pada perkembangan lain, Pkharuddin memaklumkan sebanyak 10,233 buah sekolah dibuka di seluruh negara pada tahun ini dengan jumlah keseluruhan murid seramai 5,047,489 orang dan seramai 412,204 orang guru.
“Bagi sekolah-sekolah kategori A melibatkan empat negeri iaitu Johor, Kelantan, Terengganu dan Kedah, sebanyak 3,044 buah sekolah dibuka dengan bilangan guru seramai 128,829 orang dan seramai 1,531,262 orang pelajar,” katanya. – KOSMO! ONLINE